
	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	НОМЫН ШҮҮГЭЭНЭЭС ИРСЭН ЗОЧИН

	(Профессор Вагнерийн бүтээл)

	 

	I. Бороотойхон шөнө

	Намрын салхи үлээн, ил зуухны яндангаар олон өнгийн ая тоглоно. Улам нарийн, улам гомдонгуй, тасалдсан дуу гаргах ажээ... Байшингийн дээврийн хаа нэгтээ зэвэрсэн салхины чиг заагч энэхүү шимшрэх аяыг тэсвэрлэж ядсан мэт чахран дуугарна. Салхи, орж буй борооны бөөн дуслыг шүүрэн авч, цонхны шилийг хуурай туужуур мэт ороолгоно... Цаг гурвантаа дуугарав. Шөнийн гурван цаг болжээ. Харин профессор Вагнер унтаагүй байв. Нойрыг ялсан тэр цагаасаа хойш тэр олон жил огт унтаагүй аж. Түүний амьдрал завсарлагагүй, ажлын нэг өдөр гэсэн үг. Тэрээр хоёр ажлыг зэрэг хийх чадвартай. Түүний уураг тархины тал бөмбөлөг, яг л биеэ дайсан, хоёр ээрүүл мэт бодлын хоёр утсыг мэтгэнэ.

	Нэг бөмбөлөг нь атомын бүтцийн тухай бодол. Одоо профессор Вагнер энэ асуудлаар ажиллаж байгаа ажээ.

	Хэдийгээр ийм тохиолдол ховорхон байдаг ч гэсэн тархины нөгөө тал нь өөрийнхөө тухай бодож байлаа. Түүнийг дахин олзны хүн болгосон тэр үйл явдлын дүнг гаргаж байлаа...

	«Нойрыг дийлсэн ялалт» түүнд өндөр үнээр олдсон билээ. Бүтээлийг нь завшин ашиглах гэсэн германы улс төрийн «Дарангуйлагч» хэмээх нууц байгууллага хууран мэхлэх замаар түүнийг торондоо оруулж авчээ. Профессор Вагнер онгоц хулгайлан оргосон боловч, аврагдах мөч хаяанд тулж, алсад, оросын хил дээр салхинд дэрвэх улаан дарцаг харагдах тэр мөчид түүний огтхон ч бодоогүй байсан юм тохиолдсон авай. Санамсаргүй нэхүүлүүд түүнийг гүйцэн иржээ. Сууж явсан онгоцны нь хөдөлгүүрийн чимээ, ойртон ирэгч агаарын дайсны дууг дарж байсан аж. Ард нь хүнгэнэсэн дуу гарч, эргэн харах тэр хоромд бүх юм нэгэнт оройтсон байлаа. Германы техникийн сүүлчийн ололт болсон энэхүү асар том, хурдан онгоц оргодол руу ойртон ирэв. Хаа нэгтээ нууцаар хийж, одоо хүртэл чанд хадгалж байсан байж таарна. Аварга том «Элээ» Вагнерийн онгоц руу дайран урт хоёр төмөр багана гарган чулуудаж, түүгээрээ иргэний тээврийн онгоцны дээд далавчийг доороос нь хавчин аваад, олзоо чирэн баруун зүг алгуур эргэн одов. Энэ бүхэн ердөө л хэдхэн секундэд болж өнгөрчээ...

	Онгоцны сэгсрээнд унасан Вагнер болон цуг явагсад сэхээ орох агшинд герман ажилчин Карл цөхөрсөндөө галзуурсан мэт хашхирч гарав. Тэрээр хуучирсан муу гар буугаа суга татан, онгоцны бүхээгийн цонхоор цухуйн, «Элээ» рүү байдаг сумаа суллаж орхив. Гэвч сум нь хуягаар бүрсэн «гэдэснээс» вандуйн үр мэт ойж байлаа. Карл ууртаа буугаа шидвэл тэр нь Таубегийн хөлийг онон дэвхцэв. Тэгтэл Карл, Вагнерийг яаж ч амжихаас өмнө онгоцны далавчин дээр авиран гарч, улам дээшээ мацлаа. Хоёр онгоцны хөдөлгүүрийн шуугиан дунд бууны бөглүү дуун сонстож, Карлын гараа хий савчин унах нь онгоцны цонхоор халти харагдан доошоо далд орлоо. Вагнерийн бие хүйт оргин тийшээ ч харах хүчгүй болсноо мэдрэв. Тэрээр гараа өвдтөл атган зангидаж суулаа.

	Харин нөгөө онгоц солиотой нислэгээ цааш үргэлжлүүлэн, юу ч болоогүй мэт улам улам хөөрсөөр байлаа. Хүйтний эрч нэмэгдэх нь асар өндөрт нисэж явааг илтгэнэ. Гэнэт онгоцны цонхыг саарал хөшгөөр хаах шиг боллоо. Яс янгинуулам чийгтэй агаар нээлттэй цонхоор бүхээгт орно. Манан! Онгоц манантай бүсэд оржээ.

	«Онгоц өндрөө хасаад ирэх үед би байгаа газраа тодорхойлж чадна» гэж профессор Вагнер бодож байлаа.

	Гэвч энэ нь бүтэх тавилангүй байжээ.

	Нээлттэй цонхон дээр гэнэт хар толбо үзэгдэв. Татуурган шатаар хэн нэгэн бууж ирэв. Зүүн гараараа унжуулсан шатнаас барьсан хүн манан дунд харагдана. Баруун гарт нь гар буу үзэгдэнэ.

	— Гараа өргө! гэхийг сонсохоосоо илүүгээр таамагласан Вагнер гараа өргөв. Тэр хүн бүхээгт мөлхөн орж, Вагнер, ажилчин хоёрыг нэгжээд, нүдийг нь боов. Таубегаас асууж байгаа бололтой «Та чинь яахаараа энд байж байдаг бил ээ?» гэх үл таних хүний дууг Вагнер сонслоо. Онгоцны хөдөлгүүрийн чимээнээс болж, Таубегийн хариултыг сонсож чадсангүй. Онгоц цаашаа лав л гурван цаг нислээ. ...Вагнер дахиад л хоригдох нь энэ. Нүдний нь боолтыг авахад анх харсан хүн нь түүний хуучин танил, үргэлжийн харгалзагч нь болсон Брауде байлаа.

	— Эрхэм профессор, та биднээр сайхан тоглоом хийлээ шүү! гэж нөгөө л байдгаараа инээмсэглэн хэлэв.

	— Бидний хэн нь илүү тоглоом хийж байгааг би мэдэхгүй байна хэмээн Вагнер дүнсгэрдүүхэн хариуллаа.

	Бүтэлгүй орголтын дараа Вагнерт тавих хяналт улам чангарсан болой. Вагнерийн эрдэм шинжилгээний ажилд, түүний зүгээс нээлтүүдээ оргох болон өөрсдөд нь хортой зорилгоор ашиглах явдал гаргуулахгүй байхад хяналт тавих хэд хэдэн мэргэжилтэн - профессорыг Браудегаас гадна байнга хамт байлгана. Гэхдээ ажилд хэрэгтэй бүх юмаар түүнийг хангажээ. Өндөр хүнхэр таазтай ажлын өрөө нь жижиг сүмийг санагдуулна. Хэзээ ч юм энд бунхан, сүм байсан байж ч магад. Хуучин өргөн задгай зуух, зузаан хана, нарийхан цонхыг нь үзэхүл Вагнерийн хоригдож буй шинэ газар эртний ямар нэгэн цайз байсан нь дамжиггүй. Гэвч чухам хаана байгаагаа профессор Вагнер мэдэж чадаагүй аж.

	Бүтэлгүй орголтын дараа хорих газар эргэж ирснээс хойш гурван сар өнгөрчээ. Гэсэн ч тэр эрх чөлөөтэй болох бодлоосоо няцсангүй. Бүтэлгүйтсэн нь энэ хүслийг нь улам ч дэвэргэнэ. Тэрээр оргох янз янзын төлөвлөгөө зохиох авч бүгд л биелүүлэхэд бэрх байлаа. Тэр зөвхөн сая л, энэ ширүүн шамаргатай шөнө, түүний өмнө бүх үүд хаалгыг нээх, түүнийг эрх чөлөөтэй, газар дээр байдаг нэг ч хүнд олдоогүй тийм эрх чөлөөтэй болгох нээлтээ хийгээд байлаа.

	Гэвч нээлтийнхээ нууцыг задлахгүй байх хэрэгтэй байв. Нээлтээ хийнгээ харгалзагч нараа буруу замаар төөрөлдүүлэх хэрэгтэй байлаа. Энэ удаа бэрхшээл бүр ч их байлаа. Түүний атомын бүтцийн судалгаа нь эрх чөлөөнд хүргэх түлхүүр байсан юм. Гэвч туршилтын үед энэ салбарт ажиллаж байсан их мэдлэгтэй, авьяаслаг залуу профессор Шмидт байнга хамт байдаг. Түүнийг Брауде шиг «дуутай гэрэл»-ийн урхиар хуурчхаж болохгүй.

	Вагнер, Шмидтийг удаан судалжээ. Царай нь Шиллерийн хөргийг санагдуулам энэ хүн сэтгэлзүйн хувьд пруссийн их зан, эрдэм шинжилгээний сэтгэлгээний яг таг чанар, хуучин германы хөөрүү бодлын хачирхалтай хольц байлаа. Хэд хэдэн үе нэгэн биед байгаа гэлтэй. Залуу зандан байхад нь түүнээс хөөрүү сэтгэл булаг мэт бургилж байсан байж ч болох юм. Үе үе онгод нь орохдоо тэр эрдэмтэн гэхээсээ илүү яруу найрагч байлаа.

	— Хүний зоримог оюуны суу, байгалийн нууцын сүүлчийн бүрхүүлийг ховх татаж байна хэмээн нүд нь гялалзан ярина. «Тэнгэрийн» аливаа хориг саадыг үл хайхран, хүн гэгч амьтан танин мэдэхүйн модыг шуналтайяа амсаж, ариун, дархан галыг хулгайлан авч, түүгээрээ ертөнцийн хамгийн нууц өнцөг буланг гэрэлтүүлж байна. Атомын бүтцийн судлал бидэнд «өөртөө байх юм»-ыг бараг нээгээд байна. «Нумен»-ээс бид «феномен» гэсэн багийг нь хуу татан хаялаа. Энэ бүхэн Эммануил Кантын бүх гүн ухааныг үндсээр нь эргүүлээд ч тавьчихаж чадах юм!

	— Гегелийн гүн ухааныг Карл Маркс үндсээр нь эргүүлээд тавьчихсантай адил уу? хэмээн Вагнер инээмсэглэн асуув. 

	Шмидт уг асуудалд тийм лав орохыг хүссэнгүй, ийм зоригтой дүгнэлтээсээ өөрөө ч айв уу гэлтэй.

	— Би зөвхөн физикийн ухаанд түшиглэсэн юм гэж тэрээр булзаарангуй хэлэв.

	Гэвч тэр эцсийн дүгнэлтээ бүрэн ухамсарлаж байсан сан бол, магад ч үгүй, явахгүй асан тэр зам руу нь өөр юу ч биш, зөвхөн физикийн ухаан л түлхэж байгааг ойлгох байсан биз ээ.

	— Материйн бүтцийн нууц - орчлонгийн нууцад хүрэх түлхүүр. Энэ нууцыг бүрэн эзэмшсэнээрээ бид юунд ч дийлдэхгүй хүчтэй болно. Бид аливаа бодисын эргэлт, хувиралтыг бүрэн захирах болно... Элсэн цөлийн элсийг алт болгож, чулууг талх болгож чадна... Бид хэзээ нэгэн цагт бичил сансрыг, нарны жижиг системийг лабораторид бий болгож ч болох юм.

	— Тэгвэл дэлхий ертөнцийг үүсгэн бүтээгч маань яах болж байна даа? гэж Вагнер түрүүчийнхээ адил инээмсэглэн асуув. 

	Шмидт эхлээд балмагдсанаа дараа нь гэнэт уурсан, 

	— Би ертөнцийн тухай шашны сургаалыг ердөө ч яриагүй байна гэж хэлснээ, улайж дуугүй болов. 

	Вагнер, эрдэм ухаан нь хуучин сүжиг бишрэл, домог таамаглалын хүмүүжлийн нь хог, новш дундуур зам татуулан бослого гаргаж байгаа залуу эрдэмтнийг ажиглангаа, «Би чамд аятайхан тоглоом бэлдсэн дээ» хэмээн бодож зогслоо.

	— Залуу найз минь! Та үнэнд, төсөөлөн бодож байгаагаасаа ч илүү ойрхон байна гэж Вагнер нухацтай хэлээд, лабораторид орохыг урив, Брауде тэдний араас дагангаа,

	— Профессор Шмидтэд үзүүлэх гэж байгаа юмыг чинь би таны зөвшөөрлөөр харж болох сон болов уу? гэж асуулаа.

	 

	 

	II. Орчлонг бүтээгч

	Вагнер болон түүнийг дагалдагсад хагас гэрэлтүүлсэн, гот маягийн уудам тасалгаанд орцгоов. Аль нэгэн үед уул тал, ой тайга, цайз шилтгээний ноёд энд баяр наадам хийж байсан байж таарна. Тэд ан гөрөөнөөс эргэж ирээд, өглөө болтол найрладаг байсан байж таарна. Бодонгийн уур савссан махыг гараараа барин зулгааж ясыг нь нохойд хаялан, өндөр өндөр цомоор шар айраг ууцгаан, өнө эртний энэ танхимыг өргөх дуугаараа дүүргэдэг байжээ. Одоо бол харин эзгүй сүмд байгаа юм шиг нам гүм байлаа. Ханыг нь дагуулан хуруу шил, нэрэх сав, шаазангаар дүүргэсэн урт, урт ширээ тавьжээ. Асар том шилэн бөмбөлөг ширээний төв хэсгийг эзэлнэ. 

	Профессор Вагнер шилэн бөмбөлгийн чигт гараа сунгав.

	— Эрхэм хүндэт профессор, та юуны өмнө энэ бөмбөлгийнхөө учрыг тайлбарлаж өгөөч гэж Брауде хүсэв.

	— Тэгэлгүй яах вэ! Би түүнийг чинь л хийх гэж байна хэмээн Вагнер хариулаад, унтраалга руу дөхөж очив. Цахилгаан чийдэн унтарч, танхимд таг харанхуй боллоо. Харин бөмбөлгийн төв хэсэгт нэгэн мананцар гэрэлтэн харагдана.

	— Сууж ажаамуу! 

	Брауде, Шмидт хоёр хуучин цагийн ширэн бүрээстэй зөөлөн сандалд сууцгаав. Вагнер бөмбөлгийн дэргэд зогсоно. Гэрэлтэгч мананцрын туяанд түүний дүр сүүдэртэн үзэгдэнэ. Хэн ч дуугарсангүй. Зөвхөн салхи л дуусдаггүй гомдлоо исгэрэн үглэнэ. Хурц шовгор оройтой хуучны энэ танхим, гэрэлтэгч мананцрын орчны энэ нууцгай бүдэг харанхуй, салхины чиг заагчийн хяхрах чимээ, улин исгэрэх салхи... Энэ бүхэн бухимдуу Брауде, мөрөөдөмтгий Шмидт хоёрын зэвүүг хүргэнэ. Дундад зууны алхимичийн өрөөнд орсонтой эгээ адил байлаа. Шмидт өөрийн хийсвэрлэн төсөөлөх сэтгэлээ дураар нь тавьжээ. Түүнд профессор Вагнер биш, харин доктор Фауст л анивчин гэрэлтэх бөмбөлгийн дэргэд зогсох мэт санагдана. Одоо тэр шидэт үгээ хэлж, харанхуй булангаас театрын уламжлалт хувцастай Мефистофель гарч ирнэ... Хаалганы цаанаас хар пудель нохой самардаад ч байх шиг.

	— Энд шинэ ертөнц мэндлэх гэж байна! гээд ертөнцийг бүтээгчийн дүрд тоглож байгаа юм шиг ёслол төгөлдөр хөдөлгөөнөөр бөмбөлөг рүү гараа сунгангаа: — Нарны жижиг систем! Эрхэм Шмидт минь! Таны саяхан мөрөөдөж байсан юм чинь биеллээ олоод байгаа нь энэ хэмээн Вагнер нам жимийг эвдлээ. 

	Шмидт зөөлөн сандлаасаа цочир үсрэн босов.

	— Ийм юм байж болохгүй!

	— «Eppur si mouve1». Та шинэ ертөнц үүсэх мананцрыг харж байна хэмээн Вагнер инээмсэглэн хариулав.

	— Ноён профессор, гэхдээ!..

	— Эрхэм найз минь... хэмээн Вагнер Шмидтийг зогсоогоод, — Би таны бүх л асуултад одоо хариу өгнө. Гэхдээ бидний шинжлэх ухааны тухай яриа ноён Браудед уйтгартай төдийгүй бас ойлгомжгүй болох байх гэж эмээж байна. Тэгэхлээр би зөвхөн хамгийн гол зүйл дээр л тогтож ярья.

	Та өөрөө атомын бүтэц бол орчлонгийн нууцыг нээх түлхүүр гэж ярилаа. Би энэ түлхүүрийг эзэмшээд байна. Атом дотроос чөлөөлөгдсөн энерги намайг энэ байшинтай цуг дэлбэ үсэргэхээс айлгүй азаа туршиж, атомыг задлаад байна. Орчлонг бүрдүүлдэг анхдагч материал миний гарт орлоо. Хэрвээ орчлонг бурхан бүтээгээгүй юм бол энэхүү анхдагч материал, анхдагч хөдөлгүүр primum movevs гэж нэрлэгддэг тэр зүйлийг өөртөө аuуулдаг болох нь илэрхий. Энэ материалыг тохиромжтой нөхцөлд байрлуулах хэрэгтэй бөгөөд тэндээс сансар хорвоогийн амьдрал үүсэн гарах нь дамжиггүй. Энэ бүхэн эцсийн эцэст мэлхийн түрснээс мэлхий гардагтай л адилхан хялбар зүйл. Мэдээж түүнийг таарсан дулаантай усанд тавихад шүү дээ.

	Тэгэхдээ үнэнийг хэлэхэд, хэрэг явдал үүнээс хэцүү л дээ. Агааргүй орчинд гараг хоорондын орон зайн туйлын нэг температурын шилэн бөмбөлөг хийх тийм ч хүнд биш байлаа. Гэвч миний энэ сансрын «Үр хөврөлийг» газрын татах хүчний нөлөөнөөс тусгаарлах шаардлагатай байв. Үүнийг би хийсээн. Техникийн олон янзын бэрхшээл байсан тухай ярихаа больё. Одоо та нарын харж байгаа миний бүтээсэн сансрын мананцар эргэж эхэлснийг л хэлэхэд хангалттай. Харцгаа!

	Брауде бөмбөлөгт дөхөн очиж, анивчигч бөмбөлөг хэлбэрийн мананцар тэнхлэгээ тойрон эргэлдэхийг үзэв.

	— Гайхалтай!.. Гайхамшигтай!.. гэснээ Брауде гэнэт нэгийг санан Вагнерт хандаж, — Эрхэм профессор та нөгөө торхон дээр суугаад нисчихсэн Фауст адил энэ бөмбөлгөөрөө явчих юм биш биз? хэмээн инээмсэглэн асуув.

	Вагнер оргох үед нь дэлбэрэх ёстой төмөр хаалгыг битүү сануулан,

	— Би хаалгаар гарсан нь дээр гэж бодож байна хэмээн хариулав.

	— Таны нарны систем үүстэл хэдэн сая жил өнгөрөх ёстойг эрхэм хүндэт профессор та хэлж өгөх сөн болов уу? гэж Брауде дахин асуув.

	— Хэдэн цаг гэж та хэлэхийг хүсэв үү?

	— Юун цаг?

	— Энэ амархан. Энэхүү гарагийн систем нь нарныхаас ойролцоогоор зуун дөчин живаа дахин бага юм. Ингэхээр миний тооцоогоор бол энэ системийн ирээдүйн нарны голч нэг сантиметр, хамгийн гадна тойргийнх гучин хоёр метр орчим, харин манай дэлхий шиг гарагийн голч миллиметрийн аравны нэгээс ч бага байх болно. Түүнээс гадна би хөгжлийн явцыг зохиомлоор хурдасгасан. Урьдчилсан тооцоогоор, гарагууд бий болоход хоёр мянга орчим цаг, анхны амьд биетээс хүн үүсэх хүртэл долоон зуун орчим цаг, манай дэлхий дээр хүн бий болсноос хойш өнгөрсөн хугацаа дөчин секунд тус тус шаардах юм. Манай нарны системийн хувьд хугацааны ийм харьцаа байгаа юм. Дэлхийн хувьд авч үзвэл доорх тоо гарна. Хэрвээ анхны сээр нуруугүй амьтан бий болсон үеийг хорин дөрвөн цаг гэж тооцвол, сээр нуруутнаас хүн үүсэх хүртэл далан цаг, ярьдаг хүн амьдарсан бүхий л хугацаа дөрвөн секундэд багтана. Хүн ярьж эхэлсэн тэр үеэс хойших өнөөг хүртэлх хүн төрөлхтний бүх түүх анхны бүдүүлэг организм хүн болтол хувирсан тэр хугацааны жаран гурван мянганы нэгтэй тэнцүү хоромд багтаж байна.

	— Энэ жижигхэн дэлхий, бичил гарагууд дээр хүн бий болно гэж та арай бодож байгаа юм биш биз дээ?

	— Яагаад үгүй гэж? Энэ гарагийн систем үүсээд мөхөх хооронд үүссэн хүн төрөлхтөн биднийхээр хэдхэн минут л оршин тогтоно. Гэхдээ тэдний тухайд бидний минут маань сая сая жилтэй тэнцүү юм. Энэ тав зургаан минут бол олон үе удам улирал солигдож, төр, улс бий болон мөхөж, дайн, хувьсгалууд «дэлхийг» донсолгож, хүмүүс төрж, зовон зүдэрч, мөнхрөх тухай бодож, өөрсдийгөө «ертөнцийн ноён оргил» хэмээн тооцож үхэн мөхөхөд хангалттай хугацаа... Магад ч үгүй аугаа их одон орончид төрөн гарч, сансар огторгуйг судалж ч болох юм. Иймэрхүү бичил сансар оршин тогтнож болох тухай манай оросын яруу найрагч Валерий Брюсов бодож байжээ. Гэхдээ электроны ертөнцийн тухай л бичсэн билээ. 

	Тэрээр хэлэхдээ:

	 

	Тэдний хэмжээ өчүүхэн, гэвч

	Тэнгэр огторгуй адил хязгааргүй, манайх шиг 

	Тэнд гаслан, тачаалын аль нь ч бий, тэр ч атугай 

	Тэнэгэрхэн ихэрхэх нь ч бас бий, манайх шиг 

	 

	Аугаа уудам хорвоогоо мэргэд нь 

	Ахуйн төв болгон тавиад 

	Нууцын дөлөнд нэвтрэхээр яарцгаана 

	Нухацтай нь аргагүй цэцэрхэнэ, яг л над шиг 

	 

	Харин, сүйрэл мөхлийн үнсэн дундаас 

	Хамгаас шинэ амьдрал бүрэлдэх тэр хоромд

	Сохор итгэлийн хүсэлдээ баригдан 

	Соён гийгүүлэгчээ бурхан унтраав

	 

	гэж хашхирцгаана.

	Профессор Вагнер уг шүлгийг герман хэлээр хөрвүүлэн уншаад, яруу найрагчийн уран сайхан хэллэгийг бүрэн гаргаж чадаагүйдээ харамсаж байгаагаа илэрхийлэв.

	— Гайхалтай! хэмээн Брауде дуу алдаад, — Гэнэт манай ертөнц ч гэсэн иймэрхүү шилэн бөмбөлөг дотор оршин сансрын ямар нэгэн профессор Вагнерийн лабораторийн туршилт болж байвал яана? гэж тоглоомоор асуув.

	— Би тэгж бодохгүй байна гэж Вагнер хариулаад, — Бөмбөлөгтэй төстэй юм байж болох л юм. Орчлон ертөнцийн хязгааргүйн мурийлт, хазайлтыг Эйнштейн хэдийн баталсан шүү дээ. Тийм нэг мундаг Вагнер байлаа ч гэсэн, тэр миний нэгэн адил бурхан тэнгэр биш нь мэдээж. Би орчлонг бүтээгээгүй, харин бүтээгчгүйгээр гайхалтай ажилладаг ертөнцийн мөнхийн хүчийг ашиглаж байна гэв.

	— Бид энэхүү бичил хүн төрөлхтнийг харж, түүний түүхийг ажиглаж чадах эсэхийг профессор та хэлж өгнө үү?

	— Чадахгүй байх гэж бодож байна. Энэ ертөнц биднээс хэдэн сая километр алслагдсантай эгээ адил, түүний өчүүхэн жижиг хэмжээ, түүн дээрх хугацаа ер бусын хурдтай явдаг зэрэг нь бидэнд ажиглах боломж өгөхгүй. Энд сая сая жил бидний нэг минутад багтаж өнгөрнө. Энэ бүхэн бидний газрын төсөөллөөс ч давж байна. Гэвч би энэхүү нууцад нэвтрэн орохыг хичээнэ. Би тусгай телемикроскоп зохион бүтээж, секундэд хэдэн мянган зураг авах тусгай аппаратаар зургийг нь авахаар төлөвлөж байна. Дараа нь эдгээр зургаа дэлгэц дээр өсгөөд, удаашруулан гаргах юм. Гэхдээ л ийм хурдан авсан зураг тус бүр хоорондоо хэдэн зуун жилээр алслагдсан үеүдийг бүртгэн авахаас цаашгүй.

	— Гарагуудын хөдөлгөөнийг нь удаашруулж чадвал яах бол?

	— Ингэснээрээ бид тэдний амьдралыг уртасгах болно. Гэхдээ тэд энэ өөрчлөлтийг бараг мэдрэхгүй биз. Учир нь үүнтэй хамт тэдний органик болоод сэтгэл санааны хөгжилтийн бүх процесс удаашрах болно. Ийм л тохиолдолд бид тэдэнтэй харилцаа холбоо, наад зах нь гэхэд радио холбоо тогтоож чадах юм. Энэхүү бичил ертөнцийн дамжуулах станцын хамгийн хүчтэй дохиог мэдрэх чадвартай хүлээн авагч хийж бараг л чадахгүй байх. Гэвч эцсийн эцэст боломжгүй юм гэж үгүй шүү дээ.

	— Хараарай! Хараарай! Төв бөөм нь улам нягтарч, хүчтэй гэрэлтэн, мананцраас нь өтгөн юм тасарч байна гэж Шмидт дуу алдав.

	— Тийм ч хурдан биш ээ! Та нар одоо л өрөөний харанхуйд дасаж байна. Харин тэр тасарч байгаа өтгөн юм бол ирээдүйн нэг гараг. Тэр хэд хоногийн урьд үүссэн том. Түүнийг та нар сая мананцар наашаа эргэх үед олж харжээ. За би явлаа. Ажил их байна гээд профессор Вагнер тасалгаандаа орлоо.

	Брауде, Шмидт хоёр хүний бүтээсэн, дотор нь шингэн цэнхэр өнгийн мананцар аажим эргэлдсэн шилэн бөмбөлөг рүү эргэн, илбэдүүлсэн юм шиг харсаар үлдэв.

	 

	 

	III. «Шидтэй хайрцаг»

	Профессор Вагнер эндүүрсэнгүй: «тоглоом» нь Шмидтийн сонирхлыг онцгой татжээ. Брауде ч түүнээс хоцорсонгүй. Тэр хоёр харанхуй танхимд шилэн бөмбөлгийн өмнө хэдэн цагаар сууж, гэрэлтэгч мананцрын өөрчлөлтийг ажиглан байлаа.

	Үзвэр үнэхээр гайхамшигтай аж. Сансрын мананцар улам нягтарч, бөмбөлөг хэлбэрийг олон, улам гэрэлтсээр байлаа. Шингэн цэнхэр гэрэл цайж эхлэв. Хамгаалалтын хэрэгсэлгүй харахад нүд өвдмөөр ажээ. Утаат шил зүүхэд хүрэв. Гэрэлтэгч бөмбөлгийг тойроод нэг хэсэгтээ бүдүүрсэн цагариг үүсжээ. Тэр цагариг тасарч, аажмаар агшиж бүдүүрсэн хэсэгтэйгээ нийлсэн байна. Брауде, Шмидт хоёр «Нептун» гэж өөрсдөө нэрлэсэн анхны гарагт мэнд дэвшүүлж байлаа. Удалгүй өөр гарагууд ч үүсэн, тэднийг тойрон асар хурдтай эргэлдэж дагуул сарууд бий болжээ. Нарны шинэ ертөнц солонгын бүх өнгийг цацруулан бүрэн амьдралаар амьдарч эхэлжээ. Улайссан гэрэлт мандал - төвийн «нар» шилэн бөмбөлгийг хэдийнээ хурцаар гэрэлтүүлж байлаа. Түүний гэрэл танхимыг гэрэлтүүлнэ. 

	— Ажиглаарай! Одоо энэ гарагхан дээр шөнө болж байна. Гэхдээ «нар» ямархуу дөл цацаж байгааг хараач! гэж Шмидт өгүүлнэ.

	— «Нептун» дээр удахгүй ихтиозавр бусад гайхлууд ч бий болж магад... Тэд дахин чимээгүй болж, ажиглалтаа үргэлжлүүллээ. 

	Шмидт хэсэг хугацааны дараа

	— Манай өрөөнүүдэд удахгүй хуучин цахилгаан дэнлүүний оронд жинхэнэ нар гэрэлтэж эхэлнэ хэмээн ярив.

	— Тийм ээ! Гэвч амьд ертөнц, хүний хөгжлийг бид үзэж чадах болов уу? гэж Брауде сониучилна.

	— Профессор Вагнер амласан. Тэр өөрийнхөө телемикроскопыг эрчимтэй хийж байгаа.

	— Бөмбөлгөөс дулаан цацарч байгаа ч юм шиг... Танд мэдэгдэхгүй байна уу? хэмээн Брауде хэсэг азнаад асуулаа.

	— Ийм юм байж болохгүй. Бөмбөлгийн дотор хэсэгт огт агаар байхгүй. Ингэхлээр дулаан дамжих ёсгүй гэж Шмидт хариулав. 

	Брауде бөмбөлөгт ойртон очиж гараа хүргэж үзээд,

	— Бөмбөлөг халж байна! гэв.

	— Гайхмаар... Профессор Вагнерийг дуудах хэрэгтэй.

	Вагнер тасалгаандаа ямар нэгэн төвөгтэй машинтай түргэн түргэн хөдлөн ноцолдож байлаа. Гартаа резинтэй төстэй материалаар хийсэн бээлий өмсжээ. Бөмбөлгийн тухай сониныг сонсоод хэсэгхэн бодолд оров.

	— Хаа нэг газраар нь агаар орж байна!

	— Энэ чинь аймшигтай шүү дээ. Бөмбөлөг халсаар эцэстээ... гэж Брауде дуу алдав.

	— Шилэн бөмбөлөг хага үсэрч болох юм.

	— Гэнэт атомын дотоод энергийн задрал болбол яана. Энэ чинь гэнэтийн гамшиг!..

	— Таны төсөөлж байгаа шиг аймшигтай ч биш ээ. Олны дунд нэг грамм материйн атомын задралаас хоёр тонн нүүрс шатаасантай тэнцүү хэмжээний энерги ялгардаг гэсэн ойлголт түгээмэл байдаг. Энэ худлаа. Атомын дотоод бодит энерги нь энэ хэмжээний аравны наймтай тэнцүү. Тэгээд ч бидний шинэ ертөнцийн атомын материал маш бага. Жинхэнэ сүүлт одны аварга том хийн биеийг нягтруулбал хуруувчинд багтааж болно гэдгийг та нар мэдэж байгаа. Ингэхлээр энэ жижиг дэлхийнхэн маань ямар өчүүхэн хэсэг болох нь илэрхий! Гэхдээ мэдэгдэхүйц хэмжээний дэлбэрэлт болж болно оо. Арга хэмжээ авъя...

	— Профессор, та энэхүү бичил сансраа үхэлд илгээх гэж байгаа юм биш биз?

	— Бүх дэлхий, гарагууд сөнөдөг тавилантай! Тэнгэрийн ёроолгүй уудамд нарнууд тасралтгүй мөхөн сөнөж, төрөн гарч байдаг. Би нэг чухал нээлтийг яг цагийг нь олж хийлээ гээд, профессор Вагнер нэгэн үл мэдэгдэх металл ч юм уу эсвэл хайлшаар хийсэн жижиг хайрцаг өргөнгөө: — Та энэ жижиг хайрцгийг харж байна уу? Энэ бол үлгэрийн гайхамшгийг бүтээж чадах «Шидэт хайрцагхан». Одоо өвчилсөн ертөнцдөө эргэн очицгооё! гэв.

	Тэд танхимд орлоо. Профессор бөмбөлөгт гараа хүргэж үзэв. Гараар удаан барих аргагүй болтлоо халжээ.

	— Тийм ээ, хойшлуулж болшгүй нь. Хөөрхий дэлхийнхэн минь! Хүн бий болж нараа харахаас урьтаж чи минь сөнөх нь. Үглээ хөгшин Будда үүнийг сайны бэлгэдэл ч гэж хэлэх байсан байх...

	Ингэж хэлээд, профессор Вагнер жижиг хайрцгаа бөмбөлөг рүү чиглүүлэн яг л зураг авах гэж байгаа юм шиг барив. Зургийн аппаратаар сөнөж байгаа ертөнцийн царайг буулган авах нь хэмээн бодож болохуйц байв. Яг л зургийн аппарат шиг товчлуур нь торхийнэ. Энэ мөчид «дурангаас» нь шингэн цэнхэр гэрлийн урсгал хөвлөө. Дэлхийн асаж байгаа бөмбөлгийн галыг унтрааж байх мэт санагдана. Эхлээд «Нептун» дараа нь бусад гараг, эцэст нь «нар» унтрав. Өрөөнд харанхуй болж, бөмбөлөг хоосорчээ. Жижиг хайрцгаас урсах цэнхэр гэрлийн туяанд л бөмбөлгийн ёроолд суух цайвар нунтгийг ажиглаж болох ажээ.

	— Finis!2 гэж профессор хэлэв.

	— Гарагийн жижигхэн системээс үлдэж байгаа юм нь энэ л байна. Энэ нунтагт бичил дэлхийн ирээдүйн оршин суугчдын аугаа их санаа, тэдний шунал тачаал, үнэн, сайхан ирээдүйн төлөө тэмцэлд зорих тэмүүлэл нуугджээ. Бүгд үнсэн товрог боллоо гэж Шмидт гунигтайгаар ярина. Тэрээр хоёр гараа унжуулан зогсох нь шинэхэн шарилын дэргэд ном айлдаж буй хар ламтай адилхан.

	— Найз минь гутрангуйн үзэлд унах хэрэггүй! Энэ «үнснээс» орчлон ертөнцүүд өөрийн гайхамшиг, доголдолтойгоо хамт эцэс төгсгөлгүй олон дахин бий болсон, бий болох ч болно. Танд, шинжлэх ухааны хүний хувьд, энэ «үнс» гэдэг амьд биед агуулагдах элементүүдээс ямар ч ялгаагүй химийн элементүүд гэдэг нь ойлгогдож байгаа. Бид тэдгээр элементийг хувиргах, атом болгон задлах, атомыг цааш нь задлан шинээр атом - матери - ертөнц болгох хэрэгслийг нээсэн юм.

	— Үүнийг та яаж хийсэн бол?

	— Энэ тухай дараа ярья. Харин одоо та хоёрын гашуудлыг тайлахын тулд би өөрийн «шидэт хайрцагхнаа» ашиглан нэг илбэ үзүүлэхийг зөвшөөрнө үү? Энд харанхуй байна. Манай тасалгаанд орцгооё!

	Вагнер гар бичмэл, зураг схем, нарийн төвөгтэй аппаратуудын дуусаагүй багаж төхөөрөмж овоолсон бичгийн ширээнийхээ дэргэд зогсов. Брауде, Шмидт хоёр Вагнерийн хоёр талд орж суунгаа түүнийг анхааралтай нь аргагүй ажиглаж байлаа.

	— За энэ бэхийн савыг авъя л даа гэж Вагнер оюутнуудад хичээл уншиж байгаа мэт өнгөөр хэлснээ, — Тэгээд түүнийг шидэт хайрцгийн туяанд яахыг нь үзье л дээ... Ингээд... Бэлэн боллоо!.. гэв.

	— Одоо тэгээд, за яах вэ энэ бэх шингээгчийг авъя. Нэг, хоёр, гурав! гэж илбэчнийг дуурайн тоолоод түүнийг бэхийн сав руу чулуудчихав.

	Үнэхээр ер бусын юм болж, үзэгчид гайхсандаа өөрийн эрхгүй дуу алдав. Тэр бэхийн савыг хага цохисонгүй, харин түүн рүү саванд байгаа шингэн юманд хатуу биет ордог шиг л ороод явчхав. Бэхийн сав хэлбэрээ хуучнаараа хадгалан, бэх шингээгчийн өнцгүүд нь цухуйна.

	— Цааш нь! Нэг, хоёр, гурав! Би одоо бэх шингээгчийг авъя. Бэхийн сав бүтнээрээ, байсан байрандаа байгаа биз? Нэг нь энэ бэхийн савыг аваадах! 

	Шмидт, Брауде хоёр гайхсандаа болоод хөдлөх ч сөхөө байсангүй.

	— Аль вэ, ноёд оо, юу болчхов? 

	Брауде гараа сунгалаа. Сандарсандаа болоод хуруу нь чичирч харагдана. Тэр бэхийн савыг бариад автал хуруунууд нь бэхийн сав дундуур нэвтрэн орж, тэр гараа өөрийн эрхгүй зангидчихав.

	— Пээ, хэмээн дуу алдаад, Брауде хариу эрэн Вагнер, Шмидт хоёр луу арчаагүй харна.

	Вагнер толгойгоо гэдийлгэн инээнэ. Дараа нь тэр «шидэт хайрцагхнаа» гэнэтхэн шүүрч аваад галтай задгай зуух руу хаячхав. 

	Шмидт, Брауде хоёр зэвхий царайлан өндийж, Вагнерийг арай солиорчихсон биш байгаа даа гэсэн шиг ширтэнэ.

	Гэвч тэр инээнгээ бээлийгээ сугалан авч мөнхүү зуух руу шидээд, гайхаж алмайрсан сонсогчдодоо хандан:

	— За, эрхмүүд минь, юм ойлгож байна уу даа? гэв.

	— Би юу ч ойлгохгүй байгаагаа хүлээе гэж Шмидт өчив.

	— Тэр тусмаа сайн, тэр тусмаа сайн! Харин үүний үр дагаврыг эрхэм Брауде, та ойлгож байна уу?

	— Үгүй гэж Брауде сэжиглэнгүй бөглүү дуугарав.

	— Энэ их хялбархан! Одоо намайг бэхийн сав гэж саная. Ха-ха-ха! Бүр амархнаар хэлбэл, би өөрийгөө энэ чөтгөрийн туяагаар шарчихсан юм. Нэг үгээр хэлбэл... энэ дээ?

	Тэр гэнэт тасалгаанд байгаа ширээ сандал дундуур эгээ л нэг агаар дотор яваа юм шиг алхаж гарав.

	— Нэг үгээр хэлбэл би хий үзэгдэл! Хүн — хий үзэгдэл! 

	Тэрээр дахин цуурайтуулан инээнэ.

	— Одоо салахынхаа өмнө эрхэм Брауде таныг тэвэрч, зочломтгой байсанд тань талархал илэрхийлэхийг зөвшөөрнө үү?

	Тэр гараа дэлгэн Браудег чиглэв. Брауде айсандаа нүд нь орой дээрээ гарч, үнэхээр л хий үзэгдэлтэй учирсан мэт ухарч, ширээнд наалдан зогсоно. Гэвч Вагнер түүнд ойртон ойртсоор тэвэрч байгаа дүр үзүүлэнгээ бүх бие махбод дундуур нь нэвт гараад явчхав. 

	Браудед түүний биеийг агаарын шингэн урсгал шүргэн, цахилгаан гүйдэл цохиод өнгөрөх шиг санагдав.

	— Одоо хагацацгаая, найзууд минь гэх Вагнерийн дуу ард нь хүнгэнэн сонсогдов.

	— Брауде та надаас Фауст, Мефистофелийн хамт дарсны торх хөлөглөн ниссэн шиг бөмбөлгөөр нисчихгүй биз? хэмээн асууж байсан. Шинжлэх ухаан ямар ч үлгэрийг амьдралд хэрэгжүүлж чадна. Орчин үеийн шинжлэх ухааны Фауст надад түүнээс ч дутуугүй чамин аргаар, жүжигчдийн ярьдгаар, хөшиг хаагдахын урьд, алга болон одохыг зөвшөөрнө үү? Хагацацгаая! Москвад хүлээн авч чадаагүйдээ үнэн сэтгэлээсээ харамсаж байгааг минь Таубед дамжуулаарай!

	Ингээд Вагнер ухаан алдах шахсан үзэгчдийнхээ айдсыг төрүүлэн гэнэт шатаж байгаа гал руу орж, дөлөн дунд зогсонгоо тэдэнд эцсийн удаа хөгжилтэй нь аргагүй толгой дохиод, зуухны хана руу орж бараа тасрав.

	Хагацацгаая гэх Вагнерийн бөглүү дуу хаа нэгтэйгээс дахин сонстов.

	Аль эртнээс өрөөний хаалга цохиж байсан авч Брауде, Шмидт хоёрын аль нь ч хөдөлж чадахгүй байлаа. Брауде зөөлөн сандалд лаглайн унаж, өөрийн ухаангүй сууж байв. 

	Хаалга зөөлөн онгойж, тэндээс Таубе болгоомжтой шагайна. Тэрээр өрөөг тойруулан хараад:

	— Профессор Вагнер өрөөндөө юү? Брауде түргэн нааш ир! Би хорооноос маш чухал мэдээ авч ирлээ, гэж шивнэн хэлэв.

	— Хорооноос Вагнерийг амьд үлдээх нь маш аюултай гэж шийдсэн. Энэ асуудлаар танд заавар ирүүллээ. Түргэн гүйцэтгэх ёстой... хэмээн тэрээр бас л шивнэн, тусгай дохионы нууц хэлээрээ ярилаа.

	— Оройтжээ!.. Вагнер байхгүй!.. Тэр алга болчихсон. Тэр чинь хий үзэгдэл... Зуух руу орчихсон! Гал, ханан дундуур шүү!.. гэж Брауде хоолойгоо шахаж, гал шатаж байгаа задгай зуух руу өөрийн ухаангүй нүдээр ширтэн бархирлаа.

	 

	 

	IV. Сүүтгэнэл

	Профессор Вагнер задгай зуухны ханаар нэвтрэн гарах зуураа «Ингээд л би баригдаж, оногдошгүй, дуртай газраараа нэвтрэн ордог хүнэн сүүтгэнэлд болжээ. Би бараг «сүнс» гэмээр болсон ч мах, цуснаас бүрдсэн хүн шүү дээ» гэж бодов.

	«Зуухтай гал руу орохдоо би үндсэндээ азаа туршсан. Атомын шинэ шинж чанартай болсон үед гал надад аюулгүй байна гэж би зөвхөн онолын хувьд урьдчилан таамагласан билээ. Биеийнхээ шинэ шинж чанарыг судлаагүй байсан шүү дээ. Азаар би алдсангүй. Гэхдээ би чинь хаана байна даа?»

	Профессор Вагнер харанхуйд эргэн тойрноо харлаа. Энэ нь элдэв янзын новшоор дүүргэсэн агуулах болох нь илэрхий. Гэвч энэ хөглөрсөн эд хогшил профессор Вагнерт өчүүхэн ч саад болсонгүй. Хөл нь нэгэн авдарт өвдгөө хүртэл орж, бие нь хуучин төмөр хоолойнуудыг нэвт гарч, толгой нь хүзүүндээ хүртэл хувин саваар дүүргэсэн тавиур луу шурган явж байв. Агуулах харанхуй, бүх металл эдлэл хөхөвтөр өнгөөр гэрэлтэнэ.

	«Хачин юм! Нүдний маань торон бүрхэвч металлын гэрэлт туяаг мэдрэх чадвартай болсон нь илэрхий. Энэ тухай шинжлэх ухаан хараахан юу ч мэдээгүй байгаа». Вагнер дундуур нь гарч ирсэн хана руу эргэн харав. Тэр, хана бүтнээрээ байгаа эсэхийг баттай мэдмээр байв. Түүний бодож байснаар ханан дундуур нэвт гарч ирсний өчүүхэн ч ул мөр үлдээгүй аж. Харин өөр юм түүний гайхлыг төрүүлжээ. Цахилгаан чийдэн, зуухны галд хурц гэрэлтсэн дөнгөж сая гарч ирсэн өрөө нь ханан дундуур нэвт харагдана. Тоосго, шохойн үе бүхэн ширхэг ширхгээрээ харагдах авч, хана нийтдээ нэвт харагдах аж. Тэрээр галын хайчаар дөлөн дундаас «шидэт хайрцагхныг» гаргахаар оролдох Шмидт, ухаангүй байгаа Браудетэй зууралдаж байгаа Таубег харлаа. Орох хаалганы хана бас л нэвт харагдах бөгөөд манаач нар суугаа дараачийн өрөө, жаахан цаана нь өдий төдий өрөө тасалгаа үзэгдэнэ. Мебель ч гэсэн бас л тунгалаг болжээ. Иймээс бүхий л эд юмс, өрөө тасалгаа, хүмүүсийн дүр санамсаргүй нэг хальсан дээр давхардуулан авсан фото зургийг санагдуулмаар үзэгдэнэ. «Огт ойлгомжгүй юм! Миний нүд р-икс туяаны шинж чанарыг олжээ».

	Агуулахыг тойруулан хараад өрөөний гэрэл наашаа нэвтрэхгүй байгааг ажиглав. Металлууд хөхөлбий туяагаар гэрэлтэх бөгөөд тасалгаа нийтдээ харанхуй байв. «Үүнд ч үнэндээ онцолж гайхмаар юм алга. Ердийн гэрэл ханан дундуур нэвтрэхгүй. Хамгийн сонин нь би намайг болон намайг хүрээлэн буй юмсыг гэрэлтүүлээгүй байгаа гэрлийг харж байна. Гэтэл агуулахын хоёр хана таг харанхуй байдаг чинь юу бил ээ?».

	Тэр нэг хана руу алхангаа зогтусаж гайхсандаа дуу алдлаа. Хөлд нь тулах цэг олдсонгүй. Тэгэхлээр нь ханан дундуур болгоомжтой гэгч толгойгоо цухуйлгахад толгой нь шөнийн харанхуйд шумбав. Гадна хана байжээ. Ширүүн бороо орж байсан боловч борооны дуслууд түүний толгойг нэвтрэн унаж, толгой нь хуурай байх бөлгөө. Ширүүнээр эргэлдэх салхи, хүйтэн агаар мэдрэгдэхгүй аж. «Маш сайн! Надад пальто, нарны хаалтын хэрэг алга. Гэхдээ л би уначих шахлаа. Миний хувьд шинэ ертөнц маань бас л аюултай юм байна. Болгоомжтой!» Хуучин том царсан хаалган дундуур гэрэлтэй хонгилд гарч, гарах хаалгыг зүглэв. Хоёр Манаач түүн рүү ухасхийв. Тэд юу ч мэдээгүй байгаа нь илэрхий.

	— Зогс! Хэн бэ?

	— Профессор Вагнер! гээд тэднийг огт тоосонгүй цааш одлоо. 

	Түүнийг барих хэмээн ухасхийсэн манаач нар хоорондоо хий мөргөлдөөд хоцров. Тэд айсандаа дуу алдан хашхирч, зугтааж өгөв. 

	Профессор цэцэрлэгт хүрээлэнд орж, эргэн тойрноо харна. Харанхуй тэнгэрт түүнээс ч илүү хар цайзын дүрс мэдэгдэх төдий бүрсийнэ. Гэрэлтэй өрөөнүүд тэнгэрээс дүүжилсэн том дөрвөлжин дэнлүү лүгээ адил харанхуй дунд гялбалзана. Хананууд Вагнерийн тухайд тунгалаг учир дотор болох үйл явдал нэвт үзэгдэх аж. Цайзад учир начиргүй үймэлдэнэ.

	Хүмүүс гэрэлтэй өрөөгөөр гүйлдэн, харанхуй шат руу орохдоо алга болж, нөгөө гэрэлтэй өрөөнд дахин бий болох бөлгөө. Бүгд уруугаа гүйлдэнэ. Тэд түүнийг мөрдөхийг оролдож буй нь тэр. 

	Вагнер өөрийн эрхгүй инээмсэглэн, довын бэл рүү яарамгүй уруудлаа. Араас хөөх нь түүнд аймшигтай бус. Гэвч тэр эрдмийн ажлын нам гүмд дассан, элдэв шуугианд дургүй хүн байсан учир ойртон ирэх хүмүүсийн хашхиралдааныг сонсоод замын хажууд ургасан дал модны хонгилд орж нуугдлаа. Түүний хажуугаар гартаа буу барьсан, замаа дэнлүүгээр гэрэлтүүлсэн зарц нар шуугин өнгөрнө. Хэдэн хүн ойг самнахаар үлдэв. Тэдний дуу их л бөглүү сонсогдоно. Сонирхолтой ажиглалт байна. Дуу авиа хэвийн сонстох атал, модны цаана байгаа дэнлүү нэвт харагдаж байна».

	Дэнлүүнүүд харагдахаа болиход профессор хонгилоосоо гарч цааш алхав.

	Манан салхинд хөөгдөн, гэгээ орж эхэллээ. Дорноос үүр цайна. Үүрийн туяа улбар биш нэг л шинэ сонин өнгөөр гийнэ. Профессор Вагнер бүх л өнгө, туяаг эргэн санасан авч, түүнд ойртох өнгийг олсонгүй. Улаан, шар, хөх зэрэг үндсэн өнгө хослолоороо ч ягаан, ногоон, улаан шар, эсвэл гэрэлт ертөнцийн түмэн өнгийг бий болгодог хэлбэрээрээ ч энэхүү өнгийг гаргаж чадахгүй. Нар урган гарч ирсний дараа бүр ч гайхмаар өнгө бий болжээ. Нарны зээрэнцэг үл танигдах өнгийн нүд сохлом давхацсан цагаригуудаас тогтжээ. Газрын гадаргуу ч түүнээс дутамгүй гайхалтай үзэгдэнэ. Ямар нэг илбэчин ганц шөнийн дотор өөр ертөнцөөс авчирсан будгаар бүх дэлхийг өөрчлөн будчихсан мэт санагдана. Сүүдэр газар нь гэрэлтэйгээсээ хурц, ямар нэгэн гэрэл зургийн негатив шиг харагдах аж.

	Гэлээ ч гэсэн шинэ өнгө Вагнерт, хайргаар хучигдсан эзгүй Изер нутгийг танихад саад болсонгүй. Алсад хот харагдана. Хотын дээгүүр тоорцог шиг бөмбөгөр оройтой сүмийн цамхаг үзэгдэх нь үйлдвэрийн хоёр янданг санагдуулна.

	— Энэ чинь Мюнхен байна шүү дээ! хэмээн Вагнер дуу алдаад, алхаагаа түргэсгэв. Явахад их хөнгөн аж.

	«Бас нэг шинэ бүтээл! Биеийн жин маань хөнгөрсөн хэрэг». Вагнер төмөр замыг хөндлөн гарав. Яг энэ хоромд суудлын галт тэрэг явж байж таарчээ. Вагнер шинэ юм амсан мэдрэхээс татгалзаж чадсангүй. Галт тэрэгний өмнөхөн талд замын голд зогслоо. Галт тэрэгний чимээ шуугиан түүнийг дөжрүүлнэ. Уурын тэрэгний гал маналзсан хэвлий, түлш усны болон ачааны вагоны харанхуй, дараа нь зорчигчдын вагонууд нүдний өмнө жирэлзэнэ. Вагоны шал, Вагнерийн бүсэлхийн дээхэн талд таарч байлаа. Битүү шаргал ногтон сахалтай, баяр хөөртэй инээмсэглэсэн нэгэн хүний цээжин хэсэг гэнэт шалан дээр гарч ирэн вагоныг зүсэн хойш орохыг нойрмог зорчигчид балмагдан харна. Галт тэрэг өнгөрч, Вагнер аянаа үргэлжлүүлэв. Тэр өөрөө галт тэргэнд суух гэж яарч явлаа. Билет худалдаж авах хэрэггүй бөгөөд түүнийг вагоноос буулгах аргагүй.

	«Хүчээр энд авчирцгаасан улс одоо буцааж тээнэ биз» гэж бодоод инээд нь хүрч явав.

	Яарч явсандаа тэр замын мурийг товчлон нэгэн хашаатай байшин дундуур нэвтрэн гарахаар шийдэв. Нохой нь түүн рүү хуцан дайрч, хөлөөс нь зуух гэсэн боловч, гэнэт хоосон юм үмхэн авсандаа балмагдаж, гомдолтойёо гаслан сүүлээ хавчин зугтаав. Вагнер байшингийн ханыг нэвтрэн нэгэн өрөөнд ортол, гэр бүлийн маргааны гэрч болчихлоо. Хар үүрээр нөхөр нь ширэлдсэн үстэй толгойдоо саравчтай малгай тавьчихсан, дөнгөж сая ууж байгаад ирсэн бололтой суух бөгөөд эхнэр нь цаашаа харан зогсоод түүнийг зүхнэ. Нөхөр нь Вагнерийг эхлээд харангуутаа амаа байдгаар нь ангайн босож, мэхийн ёслохыг хичээв.

	— Ямар болтлоо ууснаа харав уу? Одоо бүр хий юм хардаг болох нь шив дээ гэж эхнэр хашхирав.

	Гэвч нөхөр нь итгэхээс өөр аргагүйгээр хуруугаараа заах тул эхнэр нь эргэж харснаа, дуу алдаад шалан дээр өнхөрчхөв. Вагнерийн сэтгэл зовжээ.

	Уучлал гуйгаад байшингаас гарав.

	«Эцсийн эцэст өөрийн давуу талаа буруугаар ашиглан, онц шаардлагагүйгээр хүмүүсийг айлгаж сандаргах хэрэггүй» гэж бодлоо.

	Өглөө зах дээр юмаа борлуулах гэж яваа тариачидтай тааралдвал тэрээр тойрон өнгөрнө. Онцын гойд явдалгүй Мюнхенд хүрлээ. Вагнер Мюнхенд хэзээнээс дуртай. Мюнхен бол «арван мянган зурагчинтай», «шинэ Афин» бөгөөд хүмүүс нь хүйтэн хөндий Берлинийг бодвол илүү найрсаг, хот нь сэтгэлд дулаан, голын ус нь номин цэнхэр өнгөтэй...

	Карлсплац руу орж, гаднаас ирсэн зочноо баяртайгаар тэврэх мэт хоёр үзүүрийн цамхагтаа хаалгатай хагас дугуй байшинг хараад тэрээр жаахан зүрх алдав. Хорионоос гарснаас хойш тэрээр хүмүүстэй уулзахыг их хүснэ. Гэвч хана нэвтрэн гарах чадвар бүхий биеийн нь шинэ чанар түүнийг хүмүүсээс тусгаарлах хана болжээ. Тэр хагас хий үзэгдлийн амьдралаар амьдарч хүн амьтдыг айлгахаас өөр аргагүй... Үнэндээ тэр өөрийн биеийн атомуудыг хуучин хэвд нь эргүүлэн оруулж чадах юмтай. Гэвч тэгвэл түүнийг дахиад л бариад авах болно...

	— Үгүй, ханалаа! хэмээн үглээд тэр яг л хурдан хөлөг онгоц тэнгисийн гялгар гадаргуугаар өнгөрөх адил хүмүүсийн сонирхол балмагдал, айлт сандралыг ардаа орхин гудамжны хөдөлгөөний урсгалд шумбан орлоо.

	 

	 

	V. Эмзэг газар

	Хүнэн хий үзэгдлийн сураг Герман, Европ, Атлантын чанадын орноор тэр дорхноо тархжээ. «Хий үзэгдлийн» яваа замыг радиогоор зарлаж байлаа.

	«Хий үзэгдэл» Мюнхенээс Регенсбург рүү нүүн очиж, дараа нь түүнийг Нюренбергт хоёр хоног байхыг нь хүмүүс харж... Тэр хот дотуур дуртай зүгтээ байшин барилга, явж байгаа трамвай, автомобиль, хүмүүс дундуур нэвт шувт аялан явна... Хожим нь түүнийг Бамберг, Лейпциг, эцэст нь жижигхэн Фалкенсбергт харсан байна. Өнөө маргаашгүй Берлинд ирнэ гэж хүлээж байлаа. Бүх сонинууд хий үзэгдлийн тухай өгүүлэл, цахилгаанаар дүүрчээ. Хий үзэгдэл өмнөд Германаар зугаалж байх үед, хойд зүгийнхэн олон түмэн ямар нэг хүний заль мэхэнд орсон байх хэмээн бодоцгоож, хий үзэгдэл оршин тогтнож буйг эсэргүүцэж байлаа.

	Хэд хоногийн дараа хий үзэгдлийн тухай цахилгааны үер бууж, ов залийн тухай бодлыг орхихоос өөр аргагүй болжээ. Бид нэг ёсны олон нийтийн сэтгэлийн хямрал болох олон хүнийг хамарсан ховстой тохиолдсон байх гэсэн сэтгэл зүйч, мэдрэлийн гажиг судлаач нэгэн профессорын таамаглал хэсэг хугацаанд томоохон амжилт олж байлаа. Энэ таамаглал зарим нэг баталгаа олж байсны учир бол «сонин үзэгдэл» маань одоо болтол өөрийн бодитойгоор оршин тогтнож байгаа талаар ямар нэгэн биетэй ул мөр орхиогүйд оршиж байв. Өнгөрсөн үед нийтээр ховс болон сэтгэлийн хямралд орж байсан тухай үнэмшмээр жишээнүүд ч эш татаж байлаа.

	Хий үзэгдэл гарч ирсэн тухай нэгэн зэрэг Лейпциг, Хейдельберг, Кельн хотуудаас мэдээ ирснээс болж, олон нийтийн ховсын тухай таамаглалын талыг баригчид ялалтын баяраа тэмдэглэж байлаа. Дайны дараах эдийн засаг, улс төрийн хямралдаанаас болж сэтгэл санааны байдал нь тэнцвэрээ алдсан хотын оршин суугчдын оюун ухаанд хий үзэгдэл бүр ч хүчтэй нөлөө үзүүлсэн бололтой. Олон хүнд үнэхээр хий үзэгдэл харагдаж байсан байж ч болох юм. Хүмүүс байнгын сэтгэлийн дарамтад орж, унтахаар хэвтэхдээ ч «Гэнэт нөгөө хий үзэгдэл чинь ирж, шөнө унтлагын өрөөн дундуур маань нэвт гарвал яана» гэж өөрийн эрхгүй бодох болов. Гэвч тун ч удалгүй ховсын таамаглал хүчтэй цохилт авлаа: хий үзэгдэл явж байгаа автомобиль, барилгын ханан дундуур нэвтрэн гарч байх үеийн нь зургийг хэд хэдэн хотуудад гэрэл зургийн аппаратаар авсан аж. Хоосон санааны төсөөллийг гэрэл зургаар авч болохгүй нь мэдээж. Хамгийн бүдэг гарсан гэрэл зураг дээр ч гэсэн хий үзэгдлийн гадаад төрхийн төсөөтэй талуудыг тогтоож болохоор байлаа.

	Шуугиан дэгдээсэн кино зургийн хальстай болохын тулд гайхал мангасын ч зургийг авахад бэлэн аймшиггүй чин зоригт кино операторууд хий үзэгдлийг шил даран дагана. Хий үзэгдлийг дэлгэц дээр гарган «ер бусын үзэгдлээс» болж нэгэнт сандралд орсон ард иргэдийг улам үймүүлэх болно гэж захиргааны шийдвэрээр кино зураг авах явдлыг хориглосон байна. Хэвлэлийн байгууллагуудад ч гэсэн дарамт үзүүлэх болов. Эдгээр арга хэмжээг засгийн газрын бүх үйл ажиллагааг үзэгдэхгүйгээр удирддаг «Дарангуйлагч» хорооноос явуулж байлаа.

	Хий үзэгдэл нь, өөрийн биед одоогоор тайлбарлахын аргагүй нэг аргаар энэхүү гайхмаар чанарыг бий болгосон, олзноос оргосон профессор Вагнер болохыг хорооны гишүүд хамгийн түрүүнд мэдсэн юм. Өргөн олон үнэнийг мэдэхээс урьтан хий үзэгдлийг яаж ийгээд «устгах» найдвараа хороо алдаагүй байлаа. Түүгээр ч барахгүй галтай задгай зуухнаас гарган авсан аппаратыг засварлаж байгаа тухай профессор Шмидтээс найдвар төрүүлэх мэдээ ирсээр байв. Гэвч энэхүү найдвар биелсэнгүй. Хий үзэгдэл Берлинд хэдийнээ хурдан галт тэргээр ирж хорооны хувьд хортойгоор биеэ авч яваа тухай сүүлийн үеийн мэдээгээр ярив. Ажилчдын нэг хуралд оролцож, мөн нэгэн концертын танхимд орж, өөрийн тухай үнэнээ ярьсан байна. Ингээд зогссонгүй бас Науэний радио өргөн нэвтрүүлгийн станцад нэвтрүүлэг явж байхад нэвтрэн оржээ. Маргаритийн ари дуулж байсан жүжигчин эмэгтэй дундуур нэвтрэн орж, сандарсан инженерийг микрофоноо салгахаас өрсөн «Би бол германы улс төрийн «Дарангуйлагч» хэмээх байгууллагад хулгайлагдсан авч, надад юмс дундуур нэвтрэн гарах боломж олгосон шинжлэх ухааны нээлтийн хүчээр олзноос чөлөөлөгдсөн профессор Вагнер байна. ... баяр хүргэн мэндчилье» хэмээн хэлж амжсан байна.

	Микрофоныг салгасан боловч санаснаа хийж амжжээ. Ингэж хий үзэгдлийн учрыг бүх дэлхийд тайлбарласан болой.

	Профессор Вагнерыг баривчлах яаралтай арга хэмжээ авахаас өөр арга байсангүй. Арга хэмжээнүүд авч байсан боловч нэг нь ч зорилгоо биелүүлж чадаагүй аж. Вагнер баригдашгүй байв. «Дарангуйлагч» хороо бараг л завсарлагагүй хуралдаж байлаа. Харгис цагдаагийн газрын ерөнхийлөгч энэ хуралдаанд оролцож байв. Бараг л цаг тутамд өөдгүй мэдээ ирсээр; Вагнерийг хэдэн удаа буудсан боловч сум ямар ч хор хүргэлгүй биеэр нь нэвтрэн гарна. Торго, резин, төмөр утсаар хийсэн торнууд ч ялгаагүй тэнгэр дэх үүлэнд хаясантай эгээ л адил... Хорооны зарим гишүүд амьсгал боогдуулах хий, «чөтгөрийн туяаг» хэрэглэхийг санал болгосон боловч хотын хөдөлгөөний дунд тэдгээрийг ашиглах ямар ч арга байсангүй. Хороо аргаа барж эхлэв. Байдал тун ч аюултай болж байлаа.

	— Тэр оростоо эргэж очно... Манай дайснууд түүний нээлтийг ашиглах болно. Үр дагавар нь тун аймшигтай гэж хорооны нэг гишүүн ярив.

	— Баригдашгүй, хаана л бол хаана байдаг большевикууд энд тэндгүй бослогын шуурга дэгдээнэ...

	— Тэгээд яагаа вэ? Энэ бүхэн байдлыг тийм ч их өөрчлөхгүй байх гэж санаагаа амраацгаая... Одоо ч гэсэн Москвагийн хувьсгал үйлдвэрлэгчид профессор Вагнертэй нэгэн адил баригдашгүй, хааяагүй явагчид биш гэж үү? Үзэл санаа ямар ч хана, саадыг нэвтрэн гарч байна хэмээн Мефистофель шиг царайтай нэгэн хөгшин дипломат басамжлангуй инээмсэглэн хэлэв.

	Энгэртээ «төмөр загалмайтай» генерал

	— Үүнийг та хэлж байна гэж үү? Та юу бодож байна? Элгээ эвхээд суух хэрэг үү? гэж унтууцан асуув.

	— Шүүрдэн барьцгаа л даа! гэж хөгшин дипломат нөгөө л басамжлангуй инээмсэглэсэн хэвээр хариу бариад, — Өөрийгөө хий юмаар хуурна гэхэд би хэтэрхий хөгшин хүн гэж хатангир хуруугаараа ширээ тоншин өгүүлэв.

	— Тэмцлийнхээ амжилтад та итгэхгүй байна уу? Эрхэмсэг дээдэс та үл итгэх үзлээр өөрийгөө хэт зэвсэглэжээ. Бид тэмцэх л болно доо! гэж хорооны нарийн бичгийн дарга хэллээ.

	— Гэхдээ чухам яаж? гэсэн дорой дуу сонсогдов. 

	Нам гүм боллоо. Бүгдээрээ дарамтад орсон аж. Гэнэт хаалгаар Брауде, алхах биш бүр нисэн орж ирлээ. 

	— Сонинтой! Сайхан сонинтой!

	Бүгд давхийв.

	— Барьсан уу? Алсан уу?

	— Харамсалтай нь үгүй. Гэхдээ сайхан төлөвлөгөө боловсруулсан! Үнэндээ профессор Шмидттэй бид сайн хамтарч ажиллалаа... Тэр санааг нь гаргасан юм...

	— Ярь! Яриад бай!

	— Профессор Вагнер баригдашгүй, оногдошгүйг бүгд мэднэ. Гэвч түүнд ахиллын өсгий байх ёстой. Ахиллын өсгий гэсэн энэ үгийг би дам утгаар нь биш харин бүр жинхэнэ үгчилсэн утгаар нь ярьж байгаа юм шүү. Профессор Шмидтийн ярьж байгаагаар, хэрвээ Вагнерийн бие махбод материйн хувьд нэвтрэмтгий юм бол тэр өөрөө газрын гүн рүү живэн орох ёстой.

	— Тэгээд тонилоосой!

	— Тэгээд Америкаар гараад ирэх хэрэг үү?

	— Үгүй, үгүй! Профессор Шмидтийн үзэж байгаагаар, эхлээд дэлхийн төв рүү зөнгөөрөө нисэх болно. Төвийг өнгөрч гараад татах хүчний үйлчлэлээр эргэн ниснэ. Дахиад л дэлхийн төвийг өнгөрөн гарч эргээд л нисэх болно. Яг л дүүжин шиг ингэж савлахдаа, яваандаа дэлхийн төвөөс хэлбийх зай нь улам багасна. Хэрвээ газар доорх гал усны халуунд багтарч үхдэггүй юм аа гэхэд эцсийн эцэст «тэнцвэрээ олж» дэлхийн төвд мөнхөд үлдэх юм.

	— Яг тохирох газар нь!.. Харамсалтай нь түүний хөл доорх газар хагарсангүй, харин тэр гайхлыг одоо хүртэл тээсээр л байгаа шүү дээ!

	— Яг тийм! Үүнд л хамаг учир начир нь байгаа юм! Түүний хөл доорх газар хагарахгүй байна гэдэг чинь, хөлийн ул нь ямар нэгэн онцгой тусгаарлагчтай байна гэсэн үг. Энэ тусгаарлагчийн атомын бүтэц нь түүний биеийнхээс ялгаатай байх ёстой. Харин тэр тусгаарлагч буюу шаахай нь чухам яаж ханан дундуур нэвтрэн гардгийг Шмидт тайлбарлаж чадаагүй. Энэхүү шаахай нь хоншоортоо, эсвэл эргэн тойрондоо замдаа тааралдсан материйн атомын бүтцийг өөрчлөн нэвтрэмтгий болгодог тусгай бүрхүүлтэй болов уу гэж Шмидт үзэж байгаа юм. Харин тэр шаахай ч юм уу шаахайн дугтуй нь биет зүйл байх ёстой. Үүнд л хамаг учир байгаа юм даа...

	— Тэгээд юу гэж?..

	— Тэгээд тун амархан гэсэн үг. Тэр шаахайнаас нь л барьж авах хэрэгтэй. Бүсэлж байгаад хөлийг нь нэвтлэн шаахайнаас шүүрээд авна! Шаахайг нь бариад авахад Вагнер бидний гарт орно! гээд ялан дийлэгчийн дүртэй Брауде сандалд аажимхан суулаа.

	Хуралдагсад сэтгэл хөдөлжээ. Хүмүүсийн царайд найдвар төрж, түүнээсээ болоод баясан инээмсэглэнэ. Олонх нь суудлаасаа босож, шинэхэн сониныг хэлэлцэж эхэллээ. Браудед баяр хүргэн, гарыг нь атгана.

	— Лут хэрэг!

	— Үүнийг бид яагаад бодсонгүй вэ?

	— Төмөр хадаасаар шаахайг нь шалтай хадаад өгөх аз бидэнд тохиолдож ч магад!

	— Вагнерийг толгойгоор нь газрын гав руу илгээх нь бүр ч хялбар!

	— Ноёд оо! Ажил хэрэгтээ ул суурьтай хандъя! хэмээн хурлын дарга баяртай шуугилдах гишүүддээ анхааруулаад: — Баавгай барихаасаа өмнө арьсны тухай шүүн ярилцаад яах вэ! Харин яаж агнахаа л тодорхой ярилцъя! гэв.

	 

	 

	VI. Номын шүүгээнээс ирсэн зочин

	Профессор Дидерихс ассирийн шаантаг бичгийн орчуулгад бүрэн автаад байлаа. Ажлын өрөө нь музейнээс ялгаагүй. Тасалгааны голын бичгийн ширээний эсрэг талын ганц ханыг бүхлээр нь номын шүүгээ эзэлжээ. Бусад хана нь ассир, египет, вавилоны эртний түүхийн дурсгалт үзмэрээр дүүрсэн тавиураар хучигдсан аж. Чулуун сахиуснууд, ассирийн хаадын дүр бүхий тамга тэмдгүүд, амьтдын дүрс, жигүүртэй хутагт бухууд, хүн толгойтой арслангууд, Варкаас авчирсан булшны таг, Абу-Хаббахаас ирүүлсэн вавилоны шатаасан шороон эдлэл... гээд элдвийн юмс өрөөстэй.

	Өрөөний булан шалан дээр занданшуулсан шарилуудыг босоо хэвтээгээр нь тавилжээ. Бичгийн ширээн дээр, арслан хэлбэртэй туухайг цаасны сэжүүр дарахад ашиглажээ. Мянга мянган жилийн настай эдгээр чулуун гайхлууд анх харсан хүнд хар дарах зүүд мэт аймшиг төрүүлмээр. Нам гүм. Эрдмийн гүнзгий бодол санаа их нам жимд дуртай байдаг. Олон мянган жилийн өмнө бичиж, цагийн эрхээр бүдгэрсэн тэмдгүүдийг уншиж буй профессорын нүд ядарчээ. Дидерихс сандлын түшлэгээ налан нүдээ алгуур аниад, дараа нь номын шүүгээ рүү алмайран ширтэв.

	Гэнэт... Профессор Дидерихс толгойгоо сэгсэрч нүдний шилээ духандаа тогтоогоод нүдээ арчив. Гэвч уг үзэгдэл арилсангүй. Номын шүүгээнээс урт соёо сахал, битүү хуузтай хүний толгой, дараа нь мөр, гар, эцэст нь бүтэн биеэрээ гарч ирлээ...

	Профессор Дидерихс сүүлийн үеийн сонин хэвлэл уншиж амжсан сан бол мэдээж хэрэг, гэрт нь нөгөө хүнэн сүүтгэнэл ирснийг шууд таах байсан биз. Гэвч профессор Дидерихс сүүлийн олон хоног сонин хараагүйгээр ч барахгүй, гэрээсээ гарахын аргагүй ажилтай байжээ. Тэрээр эрдэм шинжилгээний томилолтоос ирээд, Тель-Эль-Амарны шинэ малталтын дүнд олсон материалыг боловсруулах гэж нөр хичээнгүй ажиллаж байлаа. Үүний хажуугаар бас аяллын үед тусаж, тэнхээ тамирыг нь барсан халуун хумхаа өвчнөөс бүрэн салаагүй байв. Ер бусын зочин түүнийг гайхшид оруулжээ.

	Юу бодохоо ч мэдсэнгүй. Мэдээжээр хий үзэгдэл, сүүтгэнэлд итгэдэггүй хүн. Иймээс ч хамгийн боломжтой гэсэн тайлбар өгөхөөс өөр арга байсангүй.

	«Халуун хумхаа хөдөлж байна уу?», «Дэмийр ээ юү?..» 

	Судсаа барьж үзлээ. Хэвийн. Юу гэгчийн чөтгөр вэ? Хий юм үзэж байна уу? Би хэт ажиллаад ядарсандаа нүдэнд хий юм үзэгдсэнээс зайлахгүй!».

	Гэвч хий үзэгдэл зөвхөн үзэгдээд зогссонгүй, харин бүр сахал дотроо инээмсэглэн, бүр тодхоноор

	— Урилгагүй зочин болж таны ажлыг үймүүлсэндээ уучлалт гуйя! Гэвч би энэ мөрдлөгөөс бүр залхаж гүйцээд, байшинд орохоор шийдсэн юм. Ирсэн газраа харахад би профессор хүнтэй уулзаж байна аа даа? Бид нэг ажлын улс... гэхэд нь Дидерихс балмагдсан хэвээр байлаа.

	Хий үзэгдэлтэй яриа үргэлжлүүлэх хэрэг байна уу? Энэ чинь эцсийн бүлэгт өөрөө өөртэйгөө ярилаа гэсэн үг. Хөгшин зарц ч юу бодох юм бил ээ? Ингэхэд чинь Генрих удахгүй ирнэ гэсэн. Гэрт хэн ч алга. «Хий үзэгдэл» тов тод харагдаж байдаг...

	Эрдэмтний туршин үзэх хүсэл нь дийлжээ. «Эцсийн эцэст энэ чинь сонирхолтой юм. Хий юм үзэгдэхийн мөн чанарын тухай тун сонин ажиглалт хийж болох нь» гэж бодоод Дидерихс аль болох тайвнаар:

	— Би хий юм харж, сонсож байна. Та бол миний дүрслэн бодох сэтгэлгээний бүтээл. Гэхдээ би тантай яг л бодит хүнтэй адил ярина. Би профессор Дидерихс байна. Танд ямар тус хүргэж болох сон бол?

	— Тантай танилцахад таатай байна. Би хэдийгээр Египет судлал болон эртний элдэв асуудлаас хөндий ч гэсэн таны нэрийг манай оронд сайн мэддэг юм.

	— Танай оронд ий?

	— Би Москвагийн хүн!..

	— Хачин хий үзэгдэл хэмээн Дидерихс дуугарав.

	— Та хий юм үзэж байгаа биш, би амьд хүн байна гэдгийг батлан хэлье!

	— Хэрэв тийм юм бол та надтай гар бариач дээ!

	— Дуртайяа л тэгмээр байна. Гэхдээ та миний гарыг мэдрэхгүй.

	Дидерихс инээд алдав.

	— Тэгэлгүй яах вэ!.. Суухыг хүсье!

	— Би суудаггүй, миний бие матери дундуур нэвт гарчихдаг юм хэмээн хий үзэгдэл хариулав.

	— Танай Москвагийнхан бас хачин биетэй улс юм аа!

	— Энэ бол зөвхөн миний биеийн онцлог. Би профессор Вагнер...

	Ингээд Вагнер Дидерихст өөрийн бүх түүхээ, эхнээс нь дуустал, түүний биед ер бусын энэхүү шинж чанарыг олгосон нээлтийнхээ талаар ярьж өгөв. Вагнер сая л нэг шавайгаа ханатал ярьж авлаа.

	Атомын бүтцийн тухай, матери бол бидэнд л цул юм шиг санагддаг бөгөөд үнэн хэрэгтээ мөнхийн хуйларсан хөдөлгөөнд оршдог электрон, протоны овооролтоос тогтох ба тэдгээрийн хооронд, харьцангуй утгаар авч үзвэл, аварга хоосон зайнууд байдаг тухай түүний ярианаас Дидерихс тун өчүүхэн зүйл ойлгож авчээ.

	— Энгийнээр хэлье. Энэ бол рентген туяа юмс дундуур нэвт гардагтай төстэй үзэгдэл. Өөрийнхөө ясыг ч юм уу, аль эсвэл хүний аран ясыг мах, булчин дундуур нь нэвт харах, цоожтой авдарт буюу хананы цаадах зүйлийг гэрэл зургаар авахтай бараг адил. Тавиадхан жилийн өмнө энэ бүхэн үл гүйцэлдэх хий хүсэл мөрөөдөл, уран зөгнөлөөс цаашгүй юм шиг санагдаж байсан шүү дээ?

	Профессор Дидерихсын сонирхол хөдөлжээ. Нойрны эсрэг эм бүтээсэн профессор Вагнерийн сургийг тэр сонссон байлаа. Түүнээс гадна, хий юм харсан хүн өөрөө өөртөө мэддэггүй юмаа ярих нь үнэмшихийн аргагүй. Дидерихс Вагнерийн биет хүн гэдэгт итгэж эхэллээ.

	«Энэ бүхэн хий юм үзэгдсэн байлаа ч бас сонирхолтой юм». Тэгээд Дидерихс Вагнерийг шалгааж эхлэв.

	— Та биеэ хуучин хэвд нь эргүүлэн оруулж чадах уу?

	— Мэдээж хэрэг. Би оргохоосоо өмнө туршиж үзсэн л дээ.

	— Таны нээлт хүмүүсийн амьдралд ямар өөрчлөлт оруулах бол?

	— Хамгийн гайхамшигтай сайхан! гэж Вагнер сэтгэл хөөрөн дуу алдаад, — Хэрвээ би, наад зах нь л гэхэд, таны номын санг миний тэр туяаны үйлчлэлд оруулбал бүх ном миний нэгэн адил нэвтрэмгий болох юм. Энэ бол бүх ном миний өрөөсөн халаасанд багтана гэсэн үг. 

	— Хүмүүс тэгээд яах гэж?

	— Бас л адилхан! Берлиний, хэрвээ та хүсвэл дэлхийн бүх оршин суугчид миний зогсож байгаа энэ зайд багтах болно. Шинжлэх ухаан техник хэдий өөр замаар ч гэсэн орон зайг ялан, үүнд л тэмүүлж байгаа бус уу? Хурдан онгоц, радио энэ бүхэн хүмүүсийг ойртуулан нийлүүлж байна. Миний нээлтийн дүнд энэ ялалт бүрэн төгс болох юм. Зөвхөн энэ өрөөнд тоо томшгүй олон өрөө тасалгаа, мебель, ном багтаж чадна... 

	Дидерихс толгой нь эргэж байгааг мэдрэв. «Үгүй, энэ чинь хий юм нүдэнд үзэгдсэн хэрэг» гэж бодов.

	Вагнер цааш нь үргэлжлүүлэн:

	— Орон зай, материйн тухай бидний төсөөлөл үндсээрээ өөрчлөгдөнө. Биет конус бортого дотор, бортого шоонд багтах болно.

	— Азнаач дээ! Ганцхан номд орчихсон номын сангаас би яаж хэрэгтэй номоо олж авах вэ? Над дотор багтсан тэр түмэн хүний дотроос би танилаа яаж олох болж байна?.. Аймаар юм! гэснээ Дидерихс хөлс дааварлах духаа арчаад: — Хүмүүс яаж хооллох юм бэ? Агаар шиг хий болчихсон хэрчим талх, номоо яаж барих юм? Тэд чинь бие биеэ хэрхэн таних болж байна? гэлээ.

	— Маш амархан! Тэд бүгд өөрийн хэлбэрээ хадгалж байх болно. Эд юмс бүгд нэвтрэмхий болсон ч, огторгуйд таны байрлуулсан тэр зайг эзлэн, таны хүслээр байраа өөрчлөх болно.

	— Газрын татах хүч хаачих болж байна? Та чинь өөрөө яагаад газар луу нэвт орчихгүй байна?

	Вагнер хөхрөв.

	— Та ч бас тэр тухай л ярьж байна. Намайг мөрдөн хөөгчид, миний хөлийн уланд онцгой тусгаарлагч байгаа бөгөөд би түүнийхээ хүчээр доошоо газар луу орчихгүй тогтож байгаа хэмээн бодоцгоох юм. Дөнгөж сая, намайг танайд нуугдахаас өмнөхөн тэд над руу, над руу ч гэж дээ, миний хөл рүү дайрсан юм. Тэд миний улыг шүүрэн авлаа. Гэвч би өвдгөө хүртэл доошоо орсон. Толгойдоо хүртэл орж болох л байлаа. Тэгсэн бол тэд газар дээгүүр хөдлөх ганц толгой л олж харах байсан юм. Гэвч надад ямар ч ул гэж байхгүй. Тэд эндүүрсэн юм. Татах хүчний хуулиуд миний хувьд байхгүйтэй адил. Би тэднээс эсэн мэнд салсан юм. Тэднээр жаахан тоглож болох байсан боловч элдэв шуугианд дургүй хүн... Энд их сайхан байна! гэснээ Вагнер цагаа хараад: — Хэдийнээ шөнийн нэг цаг өнгөрчээ. Тайван байдлыг тань алдагдуулсандаа дахин уучлал гуйя! Би шөнийн хурдан галт тэргэнд яарч байна. Москва руугаа явах боллоо. Баяртай! гэв.

	Вагнер толгой дохиод, номын шүүгээ рүү алхан, ном дотор орж алга боллоо...

	— Бортого, шоо, бөмбөрцөг, трапец... Түр хүлээгээч! Азнаач! гэж профессор Дидерихс гэнэт хашхиран, номын шүүгээ рүү гүйн очиж тавиуруудыг нь нүцгэн гараараа балбаж, — Эргээд ирээч! Эргэж ирээч! гэсэн түүний хашхирах дуу байрны нам гүмийг эвдэнэ. Ямар ч хариугүй. Зөвхөн ассирийн арслан, далавчтай бухууд тасалгааны өнцөг булан бүрд сүүмийнэ.

	Хаалга онгойж, зарцын буурал толгой цухуйв.

	— Та намайг дуудав уу? гэснээ тасалгааг тойруулан хараад: — Та хэнтэй ярьсан сан бол хэмээн асуулаа.

	Дидерихс тэвдэн алгаараа духаа ядрангуй арчаад, зөөлөн сандалдаа чимээгүй суув.

	Хөгшин зарц нь толгойгоо гунигтай сэгсэрснээ:

	— Та амрах хэрэгтэй... Унтлагын өрөөнд тань оруулахыг зөвшөөрнө үү?.. гэв.

	Тэгээд Дедерихсийг болгоомжтой сугадан авч, тасалгаанаас нь гаргах замдаа ассирийн хүн толгойтой, далавчтай арслангийн зүгт ууртай харц чулуудна. 

	Дидерихсийг сувилгаанд явуулсан байна. Хэт ядарсны улмаас мэдрэл муудсан онош гарчээ.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)



	




	УРАН ЗӨГНӨЛИЙН СЭТГЭЛ САНААНЫ ӨРНӨЛТ

	«Атомын», «Сансрын», «Автомат удирдлагын» гэхчлэн адилгүй нэр хайрлан байж бид хорь дахь зууныхаа «сүүлийг мушгидаг» дээр тун ойртлоо. Шинжлэх ухаан - техникийн дэвшилд бүхнийг чадагч их хүчинд итгэх итгэлээрээ, түүний үр шимийг алхам тутамдаа хүртэх боломжоороо өнөөгийн хүмүүс онцгой байгаа нь аргагүй ээ. Шинжлэх ухаан - техникийн бүх салбарын хөгжилд гарсан энэ дорвилог үсрэлттэй, алхаа гишгээгээ тохируулах нь өнөөгийнхний нийтлэг, байнгын хэрэгцээ юм. Гэхдээ хүний оюуны хэрэгцээ өнөөгийн боломжоор хязгаарлагддаггүй нь бүр эртнээс тодорхой болсон зүйл аж. Энэ нь оюун ухааны хөгжлийн зайлшгүй хэрэгцээ, өөрийгөө төгөлдөржүүлэн сайжруулах арга учраас танин мэдэх тэр хууль зүйнхээ дээгүүр зоригтой дүүлэн, ер бусын төсөөлөл, үл итгэм уран сэтгэмж, хосгүй гайхамшигт дүр зургийг бүтээж байдаг. Энд жигүүр ургуулж, нийтэд хүргэх хамгийн зохимжтой арга нь уран сайхан байсан бөгөөд чухамхүү үүний ачаар ямар ч үеийн, ямар ч зоримог давуулал байлаа ч гэсэн нийтийн хүсэл тэмүүллийн хүрээнд тохирч, юуны өмнө гоо сайхны таашаалаар нь дэмжин сэтгэл санааны өрнөлтөд тэжээл болж байжээ. Өөрийнхөө мэдлэг чадвараас хэтэрсэн юмны тухай ярья гэвэл түүнийг цэвэр «нүцгэнээр» нь биш, урлаг болгож тавих тэр хуулийг хүмүүс маш дээр үеэс эзэмшиж ирсний гэрч баримт ардын үлгэрээс эхлээд бидний алхам тутамд хүртэгдэж оюуны таашаал өгч байдаг.

	Сэтгэлгээний төрөл бүрийн халилыг ашиглан бүтээдэг уран зохиолын бүхэл бүтэн чиглэл хэлбэршин тогтоод нэлээд удсан боловч манай энэ үед онцгой цэцэглэн дэлгэрч байгаа нь гайхалтай хэрэг биш, хүний нийгмийн хүрч хөгжсөн тэр их өндөрлөгийн зүй ёсны үр дагавар юм.

	Хэдийгээр оройтсон нь мэдээж боловч, эдүгээ цагийн манай монгол хэлэнд ийм төрлийн зохиолыг «зөгнөлт» гэдэг болсныг эргэн тунгаахад илүүдэхгүй мэт санагдах тул холбогдох бодлыг хоёр өгүүлбэрээр илэрхийлэн, уншигч таныхаа юу гэхийг сонсъё уу. Монгол хэлний товч тайлбар тольд «Зөгнөл - зөгнөх үйлийн нэр», «Зөгнөх - юмыг урьдчилан төсөөлөн мэдэх» хэмээн тайлжээ. Ингэхлээр зөгнөл маань болох үйл явдлыг цагаас урьтаж тааварлан мэдэх гэсэн ойлголт байж таарлаа. Ийм тохиолдолд зөгнөлд гарч буй үйл явдлыг эрт орой алин боловч биелэгдэх зүйл хэмээн уншигч итгэхэд хүрнэ. Гэтэл өнгөрсөн цагийг эргүүлж авчрахаас (цаг үеийн машины) авхуулаад хэт орон зай, цаг хугацааны гэхчлэн ерөөс зөгнөлийн ихэнх гол салбарт хүний танин мэдэх чадвар, шинжлэх ухааны бүтээх боломж, материалын оршин тогтнох хэлбэрийн хязгааргүйг хэчнээн дахин үнэлэн үзлээ ч гэсэн хэзээ ч үл биелэх юмны тухай бичдэг шүү дээ. Энэ нь болохгүй юмыг болгож, байхгүй юмыг байлгасан мөртөө уншигчаа ер бусын ертөнцөд хөтлөн аялуулж чадсан уран сайхны тэр өндөр боловсруулалт үл биелэх үйл явдлын шугамаар дамжуулж хэлж чадсан нийгмийн дүгнэлтийнхээ ачаар л амилан босож «Зам явахаа» олж авсан хэрэг ээ. Сарны, Ангарагийн оршин суугчидтай бид уран зохиолоор олонтоо уулзсан хэдий ч чухамхүү очоод үзэхээр тэнд ямар нэгэн амьс гэж байсангүй. Үүний төлөө уншигч, зохиогчийг буруутгаж, зэмлээгүй нь маргаангүй ээ.

	Манай «Зөгнөл» гэж хөрвүүлж авсан үгийн уул утгыг толиноос үзвэл эх хэлээрээ бололцоогоо давуулан сэтгэх гэсэн санаа байгаа юм. Тэгэхлээр энэ биелэх үү, үгүй юү гэдэг асуултаас гадуур, алив мэдлэг боломжоос сэтгэлгээний аргаар даван гарсан тохиолдлыг, мөн тийм аргаар бичсэн зохиолыг хэлж байгаа нь магад. Бид ийм аргаар бүтсэн зохиолд «Зөгнөл» гэдэг нэр өгвөөс нөгөөх уугуул сэтгэлгээ, зан үйлэнд хэвшсэн «Зөгнөл» маань заавал танин мэдэх хэрэглэл, арга ухаан зарахгүйгээр зайлшгүй болох юмыг урьдчилан мэдэх тухайн ойлголт, байж чадахгүйд хүрээд байна. Монголчууд «зөн сонин», «зөнтэй хүүхэд» гэхчлэн ярихдаа тэнд гарцаагүй биш ч гэсэн магадгүй болох юмны тухай ойлголт агуулж байдаг биз дээ. Тэгэхлээр үе үе цухалзах болсон «Уран сэтгэмжийн» гэдэг нь арай ойролцоо очиж мэдэх юм биш биз дээ. Ховор биш тохиолдолд зохиолд гарсан санаа дүгнэлт тэр ч байтугай зарим үйл явдалд амьдралд биелдэг нь үнэн. Гэхдээ энэ нь зохиолчийн өмнөө тавьсан зорилгоос урган гарсан зүй ёсны гол үр дүн нь биш юм. Ер нь уран зохиол шинжлэх ухааны үйлийг өрсөн хийх, түүнийг аливаа мухардал төөрөгдлөөс гаргах зорилт огт тавьдаггүй бөгөөд тавих ч хэрэггүй юм. Учир нь шинжлэх ухаанд өөрт нь ирээдүйгээ хол ойр харж боловсруулах арга ухаан, хүч боломж хамаагүй их байх шүү дээ. Харин биелдэг нь юуны хүч вэ гэвэл, тухайн зохиолч шинжлэх ухааны үр дүнгээс шууд «будаа идэж», түүний хөгжлийн чиг хандлагад ерөнхийдөө захирагдаж бичсэний тул тийм болж буй хэрэг юм. «Үг хөөхөөр, үхэр хөө» гэдгийг бодсон ч, ганц үгийн хувьд нь бодсон ч зохиолын тухайн төрлийг юу гэх нь нэг их чухал биш санагдаж болох боловч нэр томьёо буруу тогтсоноос түүнд хамаарч байгаа ойлголт агуулгаараа тохирохгүй болж элдэв будилаан тарих талтай байдаг. Жишээ гэхэд, «Зөгнөл» гэдэг үгийн заншмал утгад тохирсон тийм зохиолыг манай уншигчид нэхэж, таны тэр зохиолын биелэх хугацаа хэдийд вэ? гэх юм уу, ер үл биелэх юмны тухай бичив хэмээн зэмлэдэг заншил тогтвол орчин, цагийн бусад үндэсний уншигчдаас тун хол тасарч харагдах юм.

	Манай уншигчдын ихэнх нь хүүхэд залуус. Уншигчдын судалгаанаас үзэхэд, ийм насныхан зөгнөлд (заншсанаар нь ингэж хэрэглэв) юм юмнаас их дуртай байдаг аж. Энэ нь тэдний дэвэргэн сониуч зантай голчлон холбогдох мэт боловч ирээдүйн их бололцоог нээн харж, түүнд өөрсдийн амьдралыг тохируулах хүсэл нь бас нөлөөтэй биз ээ. Чухамхүү зөгнөлт зохиол сонирхсоныхоо ачаар ирээдүйд шинжлэх ухаан - техникийн салбарт хүчээ сорих шийдвэр гаргасан гэх хүмүүс маш олон тохиолддог аж.

	Энэ бол уран зохиолын дурдсан төрөл нийгэмд гоозүй, уран сайхны хүмүүжил олгох үндсэн үүргийнхээ зэрэгцээ шинжлэх ухааны сэтгэлгээгээ хөгжүүлэх тэр чиглэлд хүч авьяасаа дайчлах эрмэлзэл сонирхолтой хүмүүс олноор төрөхөд үнэлж баршгүй их тус хүргэдгийн гэрч юм. Социалист монголын уншигчид, түүний залуу үед зөгнөлт зохиолын хүрэлцээ үнэхээр хомс байгааг бид юугаар ч цагаатгаж чадахгүй. Одоо өдрийн од шиг гарч байгаа зөгнөлт зохиол, үндэсний зохиолчдын «Маргаашийн мэнд» бяцхан эмхэтгэл, хоёр жилд нэг удаа зургаахан хэвлэлийн хуудсанд багтаан гаргаж байна. Үүнийг уншигчдын тоо, хэрэгцээ хоёртой харьцуулбал юухан байх билээ.

	Бид уншигчдын бодит хэрэгцээ, нийгмийн шаардлагыг харгалзаж зөгнөлт зохиолыг судлах, сурталчлах, сонирхон оролдогчдыг хөхиүлэн дэмжих талаар өрнүүн ажил зохиох хэрэгтэй бөгөөд энэ нь дан ганц Зохиолчдын эвлэл төдийгүй хүүхэд залуучуудын байгууллагын үүрэг байх нь дамжиггүй.

	Эх хэлээрээ зөгнөл уншдаг, хүмүүсийн хэрэгцээг бага боловч хангах зорилгоор бид «Уран зөгнөлт зохиолын дээж» гэсэн энэ анхны номыг гаргаж байна. Энд олон үндэсний зөгнөлийн төлөөлөгчид, тэдний харилцан адилгүй хэлбэр шинжийн зөгнөлт зохиол орсон юм. Анхны энэ номд бид манай уншигчидтай ямар нэг хэмжээгээр танил болсон зохиолчдын бүтээлээс авах гэж оролдлоо. Яагаад гэвэл орчин үеийн зөгнөл, хэлбэр маяг, зөгнөлийн далайцын хувьд асар олон болсон бөгөөд зарим талаар ер бусын мэт санагдаж болохуйц учир танил өнгө аясаас түүнд алгуур (дараачийн цувралаар) дамжин хүрэх нь зүйтэй гэсэн бодолд захирагдсаных. Мөн энд орчуулах эрдмийн авьяас харилцан адилгүй хүмүүс зөгнөлт өгүүллэгийг сонирхон эх хэлнээ хөрвүүлсэн нь нэн таатай санагдана. Харин зохиогчийн өнгө аясыг аль болохоор хадгалах талаар бид ч Улсын хэвлэлийн нэгдсэн редакцын газар ч чухалчлан анхаарсан болно.

	Таны өмнөө дэлгэсэн энэ ном, орчин үеийн зөгнөлд зонхилж байгаа гол гол чиглэлийн тухай ерөнхий төсөөлөл олгоход хараахан хүрэлцэхгүй байж мэднэ. Орон зай, цаг хугацааг зөгнөлийн аргаар эзэмших, дэлхий түүний орчин, сансрын нууцад нэвтрэх, манай гарагийн сэтгэл зовоож байдаг элдэв асуудлыг шийдэх, амьд ертөнцийн нандин нууцыг тайлан ашиглах зэрэг уламжлалт сэдвээс нийгмийн тухай, сэтгэлзүйн тухай зөгнөлд шилжих өвөрмөц үйл явц эдүгээ илэрхий ажиглагдах болжээ. Энэ бол нэг талаас хүн - байгаль хоёрын, нөгөө талаас хүний бие сэтгэл - шинжлэх ухаан - техник хоёрын харьцаа нарийн төвөгтэй болж ирсэнтэй холбоотой нь мэдээж. Гэхдээ манай үеийн нийгмийн чиглэлийн зөгнөлд шийдвэрлэх байрыг дэлхий гараг дээр «ноёлж буй» үзэл суртлын зарчмын хувьд эсрэг тэсрэг туйлшрал, нийгмийн адилгүй байгуулал, шинжлэх ухаан - техникийн болон эдийн засгийн боломжийг адилгүйгээр ашиглах байдлаас амьдрал ахуй, сэтгэл оюунд тусах нөлөөг тайлан, эрүүл ухааны мөнхийн ялалтыг дуулах явдал гол бөгөөд нэн тулгамдсан чиглэл хэвээр байх болно.

	Шинжлэх ухаан - техникийн зөгнөлд (шинжлэх ухаан - техникийн үр дүнд хүрэх, түүнийг ашиглах чиглэлд үйл явдал өрнөж, мөн энэ давхаргад хамаарах баатрууд үйлчилдэг чиглэл) сансар судлал онцгой өргөн дэвжээ нээж байгаа болохоор сүүлийн хорин жилд энэ чиглэлийн зохиол зонхилох байр эзэлж байлаа. Ийм зохиолыг эх хэлнээ буулгахад манай үгийн санд тэр бүр хэлбэршээгүй огторгуй одон орон; сансрын техникийн болон шинжлэх ухааны бусад салбарын нэр томьёоны бэрхшээлтэй тулгарах тал нэн тэргүүнээ ажиглагдаж байна. Биологийн ирээдүйг зөгнөхөд мөн ийм асуудал тулгарах төлөвтэй. Тухайн байдлыг харгалзан, шаардлагатай чухал нэр томьёог (зохиогчийн санаанаасаа авсан нэрс ч их байдаг) эх хэлнээ хөрвүүлэх юм уу, тайлбарлах шаардлага ч багагүй гарч байна. Энд физик - техник, генетикийн салбарын нэр томьёоны толь гарвал их нэмэр болох нь мэдээж. Одоохондоо зөгнөлчид сансрын нисэгчид юм уу, хэн нэгэн эрдэмтэнд очиж тусламж гуйх нь хамгийн дөт зам байна. Үүнийг ч гэсэн санаачилгатай дүүрэн ашиглавал бага юм биш ээ. Товчоор хэлбэл зөгнөл сонирхон оролдогчдод дайчин шантаршгүй эрэл хайгуул урлах зүйн хувьд ч зөгнөлт санааны шугамаа олж тавих талд ч дутагдалтай байгаагаас эрин үеийн уншигчдын хэрэгцээг хангахгүй улбагар юм гаргахад хүрч байгааг нуух явдалгүй юм. Эцсийн эцэст бидний «зөгнөл» гэж нэрлээд байгаа сэтгэмжийн тэр халил, агуу их дүүлэлт л хүнийг хүн болгож, үргэлж урагш нь дагуулж байдаг, идэвхтэй амьдралын мөнхийн зайлшгүй чанар, манай оюун санааны шавхагдашгүй хүчин юм болохоор алив уншигчийн санаанд элбэг багтах «зөгнөлийг» бид тэдэнд барьж яахан болох билээ. Манай эхлэн бичигчид зөгнөлт санааг хүн бүрд байдаг, оюун ухааны зүй ёсны шинж гэдгийг бодохгүй, зөгнөлийн нийгмийн үүргийг гүйцэд ухамсарлахгүй, нийт хүн төрөлхтний хувьд биш, тодорхой үндэстэн, газар нутгийн хүрээнд бодож зохиолын шугамаа сонгох зэргээр алдах нь олонтоо үзэгдэж байна.

	А. П. Чехов, «Үржүүлэхийн хүрд үндэснийх байдаггүй шиг шинжлэх ухаан үндэсний гэж байдаггүй» гэж хэлсэн байдаг нь нефть олдоогүй газраас нефть олсон маягаар бичсэн юмыг «Зөгнөл» болгож болохгүй ээ.

	Шинжлэх ухааны сэтгэлгээний түвшин энд тэнд өөр байж болох боловч түүний тухай ярихад хүрвэл нийт хүн төрөлхтний хүрээгээр авч үзнэ гэсэн санаа юм. Бидний бас өөр алдаа гэвэл, ямар нэг сэдэв болчихмоор санаа олж авсандаа хөтлөгдөөд гол сүнс буюу урлах ухаанаа орхидог. Урлах арга дүй дутвал ямар догь санаа ч уран зохиол болж эс чадна. Хамтран зүтгэгч залуу нөхдөдөө төдийгүй, нийт уншигчдад дээрх бодлоо хүрээсэй гэж туйлаас бодохын учир энэ номын оршлыг боловч сул орхиж түвдсэнгүй. Үг олдож, үхэр холдохоос өмнө чухам энэ номынхоо тухай цөөн зүйл учирлах цаг болсон шиг санагдана.

	Уран зөгнөлийг «Утга зохиолын мөрөөдөл» гэж батлан хэлэх тийм ч амаргүй. Гэхдээ агуу их хүмүүс, сод ухаантан бүгд л уран сэтгэмжээр жигүүрлэж туурвилаа өнгөрүүлсэн гэдэг нь оргүй ч биш байх аа.

	Уран зөгнөлт ертөнцөд, зөгнөлт зохиолын эцэг гэж өргөмжлөгдсөн Жюль Верн, нийгмийн уран зөгнөлийн нэрт төлөөлөгч Херберт Уэллс зэрэг мэргэжлийн уран сэтгэмжийн зохиолчдоос гадна, дэлхийн сонгодог зохиолч Д. Дефо, Уэлл Жемс, Эдгар По, В. Гюго, С. Томпсон, П. Андерсон, Ж. Свифт, А. Додэ, А. С. Пушкин, А. Толстой нарын зохиол бүтээлд уран зөгнөл орхигдоогүй юм.

	Орчин үеийн монголын уран зохиолыг үндэслэгчийн нэг, манай их зохиолч Д. Нацагдорж, Эдгар Погийн «Алтан цох» гэдэг уран сэтгэмжийн туужийг эх хэлнээ хөрвүүлэн уншигч олондоо өргөн барьсан ба өөрөө «Харанхуй хад» гэдэг зөгнөлт өгүүллэг бичиж нийтлүүлсэн байна. Их зохиолч маань хувьсгалын эхэн үед монгол түмэнд уран сэтгэмжийн яруу сайхныг ойлгуулах гэж бөхөшгүй тэр зулыг бадамлан асаасан байна.

	Орчин үед, ЗХУ-ын утга зохиолын уран зөгнөлийн ертөнцөд шинэ шинэ эргэлт гарсаар байна.

	Дэлхийн уран зөгнөлт ертөнцөд хүндэтгэлтэйгээр нэр нь багтаж байгаа аугаа их эрдэмтэн, сансар судлалын эцэг К. Э. Циолковский, шантаршгүй зоригт уран сэтгэгч А. Беляев, XX зууны уран сэтгэмжийн яруу дууч И. Ефремов болон ЗХУ-ын төрийн шагналт зөгнөлт зохиолч Кир Булычев, А. ба В. Стругацкий нар, А. Казанцев, Г. Гуревич болон залуу уран зөгнөлч М. Пухов, В. Щербаков зэрэг зохиолчдын бүтээлээс гадна БНБАУ, БНАГУ, БНПАУ, БНСРУ, БНУАУ-ын зохиолчдын зөгнөлт өгүүллэгийг орчуулж энэ номд орууллаа.

	Үүний зэрэгцээ шинжлэх ухаан - техникийн талаар өндөр хөгжилд хүрсэн АНУ, Англи, Япон, Итали зэрэг орны уран зөгнөлийн нэрт төлөөлөгчдийн өгүүллийг багтаасан юм.

	Энэ дээж бичигт тийм ч амар шийдвэрлэгдэмгүй асуудлыг орон зай, цаг хугацаа, нийгмийн өмнө тавигдсан хүний хариуцлагыг итгэмээргүй орчин нөхцөлд шийдвэрлэж байгааг уншигчид мэдэх болно.

	«Шинжлэх ухааны чансаатай зөгнөлт зохиолыг сайтар эргэцүүлэн унших нь хэнд ч атугай арван жилийн цаадах ирээдүйг харахад тун хэрэгтэй» гэж сансрын нисэгч Георгий Береговой хэлсэнчлэн уран зөгнөл сонирхогч, мөрөөдөн тэмүүлэгч, уран сэтгэгч уншигч та бүхэнд оюуны зохих таашаал өгч уран сэтгэлгээний өрнөлт бүхий ирээдүй өөд тэмүүлэх эрчилсэн хүчинд чинь бага ч болов түлхэц болно хэмээн орчуулагч нөхөд маань найдсан нь магад.

	Цаашдын үйлсэд тустайг бодолцон, энэ номын чанар чансааны талаар ямар нэг санал байвал бага гэлгүй хэлэхийг уншигч олноос юуны өмнө хүсье. Энд бас үндэсний зөгнөлт зохиолын цаашдын хувь заяаны тухай уншигч түмнээс санаа тавьж бүх талаар өргөн дэмжих оргилсон хүсэлтэй гэдэгт итгэж байгаагаа бид давхар бодолцсон болно.

	Уран зөгнөлт зохиолын дээж номын дараачийн дугаар хүртэлх аян замын өлзийтэйд бадран дэгжих уншигч таны оюуны өрнөлийн хүчирхэг халил чинь огторгуйн хязгааргүй шиг байг гэж ерөөе.

